REV Media Group Ambilalih IP Tantannews Portal Bahasa Cina, Mahu Kukuh Hubungan Berbilang Bangsa

Penerbit digital terkemuka, REV Media Group Sdn Bhd (“REV Media”), mengumumkan bahawa mereka telah mengambilalih aset harta intelek (“IP”) portal berita sosial popular Cina, Tantannews, dari Monster Scape Sdn Bhd, untuk mengembangkan dan mengukuhkan lagi capaiannya dalam kalangan komuniti berbahasa Cina dalam talian.

REV Media – anak syarikat Media Prima Berhad, kumpulan media terkemuka dan terbesar di Malaysia – telah mengambil alih domain laman web, Tantannews.com, dan segala aset media sosial yang berkaitan. Kewujudan digital Tantannews yang kukuh akan menyumbang kepada perniagaan digital REV Media dan strategi penyelesaian media untuk para pengiklan. Pada kemuncaknya, Tantannews mempunyai lebih dari 7 juta pengguna dan 20 juta paparan halaman setiap bulan.

Dilancarkan pada 2013, Tantannews ialah portal berita sosial dan kandungan Cina yang memfokuskan kepada berita terkini dan kisah hiburan, pelancongan, fesyen dan gaya hidup. Penambahan Tantannews akan mencepatkan pertumbuhan Rangkaian Cina REV Media yang merangkumi jenama popular di pelbagai platform termasuk Viralcham, Rojaklah, 8TV dan 8FM.

Media Prima menjangkau lebih 98% penduduk Malaysia, dan audiens dari semua peringkat umur dan segmen pasaran melalui pelbagai platform media dan jenamanya. Usaha memperkukuh capaian penonton Cina Kumpulan melalui pengambilalihan Tantannews oleh REV Media melengkapkan strategi Media Prima untuk kekal sebagai kumpulan media terkemuka Malaysia.

Ketua Pegawai Eksekutif REV Media Group, Samuel Wee, berkata: “Ini merupakan pengambilalihan yang strategik dan mengujakan untuk REV Media Group kerana terdapat peningkatan dalam permintaan untuk kandungan bahasa Cina daripada audiens kami, terutamanya daripada mereka yang cenderung membaca kandungan berita. Pengambilalihan Tantannews mengukuhkan lagi kedudukan kami sebagai penerbit digital terkemuka di seluruh kumpulan pasaran di Malaysia. Kami akan terus mencari lebih banyak pengambilalihan dan perkongsian untuk memacu pertumbuhan bagi REV Media Group.”

Pengasas Tantannews, Sean Teoh, berkata: “Kami gembira melihat Tantannews terus berkembang di bawah kepimpinan Sam dan pasukan REV Media, dan sebagai sebahagian daripada kumpulan media terbesar di Malaysia. Kami memulakan Tantannews 10 tahun lalu dari laman Facebook untuk membolehkan pengguna membincangkan berita di media sosial. Pada kemuncaknya, laman web ini mempunyai lebih daripada 7 juta pengguna dan 20 juta paparan halaman setiap bulan. Melangkah ke hadapan, saya dan pasukan saya di Monster Scape telah memutuskan untuk menumpukan lebih pada teknologi dengan melaburkan sumber dalam pembangunan sistem pengurusan kandungan kami sendiri yang boleh digunakan untuk membangunkan pelbagai jenis kandungan, serta pasaran kandungan di mana lebih daripada 6,000 wartawan mudah alih sambilan mencipta kandungan secara sambilan. Matlamatnya adalah untuk mewujudkan sekumpulan pencipta kandungan di seluruh rantau dalam format video, visual dan teks yang menyumbang maklumat berita dan komuniti.”

Beliau menambah bahawa pengambilalihan itu akan membolehkan pasukannya memberi tumpuan kepada MOpress dan platform teknologi. Bahagian pemasaran akan dinamakan semula sebagai Data & Co untuk menumpukan pada pemasaran data, platform pemasaran omni-data dan alatan untuk membantu jenama dan pemasar menjadikan pengguna mereka kepada aset digital pilihan. Dengan mengumpul data pengguna pertama, jenama boleh memanfaatkan maklumat masa nyata dalam ekosistem untuk mencapai khalayak di seluruh dunia. Ini bermakna perniagaan, pelanggan dan rakan kongsi boleh membina hubungan berasaskan komuniti yang sebenar. Model agensi ini menawarkan perkhidmatan komprehensif untuk perniagaan peringkat awal, perniagaan peringkat pertumbuhan dan pengembangan, yang perlu melaksanakan strategi digital mereka.

Data & Co kini berkhidmat kepada lebih dari seratus syarikat dan sedang mengembangkan perkhidmatan mereka untuk menjadi lebih data-driven. Perniagaan ini menyaksikan pertumbuhan dalam perniagaan Malaysia yang menjual produk dan perkhidmatan mereka di luar negara. Layari www.dataco.my untuk mengetahui lebih lanjut.


REV Media Group Jalin Kerjasama Perkukuh E-Sukan Bersama UiTM

Sejak beberapa tahun terakhir ini, dapat dilihat industri e-sukan semakin berkembang dalam dan luar negara serta mendapat tempat di kalangan anak muda. Kehadiran bakat-bakat besar daripada universiti tanah air sekaligus membenarkannya.

Terbaharu, REV Media Group telah menandatangani satu memorandum persefahaman bersama Universiti Teknologi Mara (UiTM) bagi mengukuhkan lagi industri e-sukan di kalangan pelajar serta institusi pengajian tinggi.

Perjanjian persefahaman ini telah termeterai pada 14 Ogos 2020 dan ditandatangani oleh Ketua Pegawai Eksekutif, REV Media Group iaitu Rafiq Razali dan Prof. Emeritus Datuk Ir. Dr. Mohd Azraai Kassim, Naib Canselor Universiti Teknologi Mara (UiTM).

Difahamkan perjanjian ini dibuat selepas kedua-dua pihak setuju dan berpendapat potensi besar industri e-sukan di Malaysia sekaligus dapat membuka peluang kepada para pelajar yang berbakat di tanah air ini. Sambutan yang luar biasa pada Kejohanan E-sukan Kampus juga turut menunjukkan minat yang tinggi di kalangan pelajar.

Menerusi perjanjian yang dibuat, kedua-dua pihak ini sedia untuk membangunkan ‘esports hub labs’ di CMT Hub UiTM selain daripada penganjuran Kejohanan E-sukan Kampus (KEK). Buka nitu sahaja, program e-sukan atau mempromosikan industri e-sukan, gaming dan media di UiTM antara yang bakal dijalankan.

Ketahui juga isu yang berlaku antara Epic Games selaku pembangun Fortnite dengan Apple.

Disekat Kerana Langgar Peraturan, Fortnite Hadir Dengan Video ‘Perli’ Iklan Apple

Anak Muda Bakal Diraikan Menerusi Sambutan Hari Belia Negara 2020 Esok


REV Media Group Perkenalkan REV ID, Mudahkan Pemasaran Dengan Data Melalui ‘Digital Out Of Home’

REV Media Group kini memperkenalkan ‘REV ID’, ciri log masuk tunggal yang menggabungkan semua data di website REV kini dikembangkan kepada data Digital Out Of Home (BIGTREE), E-dagang (Wowshop) dan On-ground (Jom Heboh) untuk mencipta penonton tunggal yang unik.

Ini akan memberi pengiklan kelebihan untuk mendapatkan insights yang lebih baik untuk kempen pemasaran mereka dimana menghubungkan pelbagai data seperti minat kandungan dan data lokasi luar rumah.

Bukan itu sahaja, penyepaduan saluran omni selanjutnya membolehkan pengiklan merancang kempen dengan lancar dan mengaktifkan penonton di kedua-dua inventori digital dan inventori Digital Out-Of-Home (“DOOH”) dengan cara yang lebih berkesan.

Setiap bulan, lebih 13.3 juta rakyat Malaysia unik melayari aset digital REV, jadi ia teknologi terbaik dan akan memberikan pengalaman terbaik kepada pengguna RMG dan pengiklan mereka.


Rev Media Group Terima Anugerah Penerbit Digital Terbaik Di d Awards 2020

REV Media Group (RMG) yang sebelum ini dikenali sebagai Media Prima Digital sekali lagi dianugerahkan Penerbit Digital Terbaik Tahun Ini oleh d Awards 2020, Persatuan Digital Malaysia (MDA), sekali gus membawa pulang anugerah emas dua tahun berturut-turut.

Pada edisi d Awards yang lalu, RMG memenangi anugerah sama sejak kategori itu diperkenalkan buat pertama kali pada 2019, menjadikan RMG pemenang tunggal kategori itu setakat ini.

Rev Media Group bags Best #Digital #Publisher of the Year again https://t.co/N9J2W4OwQC#media #award #TMRNews #TMRPhoto

— TheMalaysianReserve (@TMReserve) April 17, 2021

d Awards dianjurkan oleh Malaysian Digital Association (MDA) adalah anugerah untuk mengiktiraf bakat, agensi, jenama, penerbit dan pengendali servis digital dalam penggunaan teknologi digital.

Selain itu, RMG juga dinobatkan peraih anugerah perak bagi Penggunaan Data Terbaik dan menjadi calon finalis bagi kategori Penggunaan Media Sosial Terbaik tahun ini untuk kempennya dengan Ecoworld berjudul Shaping Opinions Through The Opinions Of Others.

Ketua Pegawai Eksekutif RMG, Rafiq Razali berkata, pihaknya sangat berbesar hati atas segala usaha kumpulan dalam menyampaikan kandungan dan penyelesaian yang terbaik di seluruh platform mendapat perhatian pemimpin industri.

“Penganugerahan Penerbit Digital Terbaik Tahun Ini buat kali kedua berturut-turut membuktikan komitmen dan konsistensi kumpulan ke arah mencapai matlamat perniagaan kami,” katanya dalam satu kenyataan.

Berikut adalah beberapa kejayaan RMG yang lain. Baca lagi pada pautan di bawah.

REV Media Group Jalin Kerjasama Perkukuh E-Sukan Bersama UiTM

Media Prima Untung Bersih RM18.1 Juta Untuk Suku Tahun Keempat 2020


Batman v Superman: Serius, Berat Dan Penuh Dengan Dendam

Penantian peminat DC Comics untuk filem Batman v Superman: Dawn Of Justice berakhir apabila ia mula ditayangkan di seluruh dunia mulai hari ini. Tetapi saya dah tonton filem ini semalam dan ini adalah review untuk filem ini. Jadi sebelum itu, anda #TeamBatman atau #TeamSuperman? Pick your side now.

Filem ini adalah sekuel untuk filem awal Superman karya awal Zack Snyder iaitu ‘Man Of Steel’. Superman versi Snyder berbeza dengan filem Superman yang lain apabila lelaki dari Krypton itu tidak dekat di hati penduduk bumi. Superman tetap dianggap sebagai ‘alien’ oleh mereka kerana kekuatan luar biasa yang dimiliki oleh Superman.

Kebencian Bruce Wayne(Batman) terhadap Superman tercetus dari insiden Superman berperang dengan penjahat dari Krpton, General Zod. Pergaduhan antara Superman dan general Zod menyebabkan kemusnahan besar kepada bandar Metropolis dan menyebabkan ramai yang terkorban.

Sejak daripada itu, dendam Bruce terhadap Superman tidak pernah pudar. Dua tahun selepas pegaduhan itu, Bruce mula mengatur langkah untuk menjatuhkan Superman dari terus menjadi wira rakyat dan usahanya untuk mengurangkan jumlah kematian disebabkan Superman. Bruce beranggapan jika Superman tidak muncul di muka bumi, alien tidak akan datang dan semuanya akan aman.

Di sini juga musuh utama Superman, Lex Luthor mula memainkan peranan beliau. Lex juga mahu membunuh Superman dan beliau melakukan kajian terhadap Kryptonite dan menggunakan badan General Zod untuk ujikaji. Pertemuan kali pertama antara Batman dan Superman adalah di dalam satu majlis kendalian Lex. Ketika inilah juga kali pertama Batman bertemu dengan Diana Prince (Wonder Woman). Baiklah itu sinopsis awal untuk filem ini.

AMARAN : Jika anda anda tidak mahu spoiler untuk filem ini, jangan teruskan bacaan atau terus skip ke perenggan terakhir.

Jadi persoalan utama, perlukah anda menonton filem ini? Bagi saya, ianya lebih untuk peminat tegar siri komik ini sahaja. Zack Snyder sudah menetapkan konsep filem ini supaya ianya heavy, dark dan serius. Filem ini bukannya filem yang ringan seperti Deadpool. Saya boleh kira dengan jari berapa kali lawak yang keluar dalam filem ini. Itu pun lawak yang sangat kecil. Elakkan ambil tayangan filem ini lebih dari pukul 12 malam. Jalan cerita filem ini yang agak mendatar pada awalnya mungkin boleh buat anda terlena.

Tahniah buat Ben Affleck kerana berjaya melakonkan watak Batman dengan jayanya. Pada mulanya saya agak skeptikal dengan keupayaan Ben untuk mengambil tanggungjawab sebagai Batman dari Christian Bale tetapi ianya kena dengan watak Batman dalam filem ini. Batman dalam filem ini dipaparkan sebagai lelaki yang sudah berumur 40an di mana beliau sudah agak berumur.

Watak Lex Luthor juga menarik kerana beliau bukan Lex di dalam komik yang serius. Lex sangat ‘cheeky’ dan nakal dalam filem ini dan Lex dalam filem ini juga berambut panjang. Wonder Woman pula? Wonder Woman sangat cun. Saya suka.

Seperti yang saya jangkakan sebelum ini, Snyder ada membuat teaser untuk filem The Justice League yang akan datang. Wohoo! Saya tidak akan beritahu bagaimana dan untuk anda tonton sendiri di pawagam.

Jadi pergaduhan antara Batman dan Superman ini, siapa yang menang? Jawapannya; Lex Luthor yang menang. Beliau berjaya melagakan dua hero ini dan menghidupkan semula General Zod menjadi Doomsday! Jadi jika ada Doomsday, apa yang akan terjadi kepada Superman? Ya, anda pandai. Superman is dead! Kan saya dah bagi amaran awal tadi jangan baca kalau tak mahu tentang spoiler cerita ini.

Filem Justice League nanti akan bermula dengan Batman dan Wonder Women merekrut superhero yang lain menyertai The Justice League. Adakah benar Zach Snyder membunuh begitu sahaja watak Superman dalam filem ini? Itu kita kena tunggu dan lihat.

Dan bagi peminat siri TV The Flash, malangnya Grant Gustin tidak akan melakonkan watak The Flash untuk versi filem. Ezra Miller dipilih Snyder untuk watak ini. Ada banyak faktor mengapa Gustin tidak terpilih. Antaranya adalah faktor jadual. Disebabkan siri The Flash masih berlangsung, Snyder tidak mahu isu pertembungan masa kerja menjadi isu kepadanya. Dan satu lagi sebab adalah The Flash versi siri TV lebih ringan berbanding dengan The Flash versi Snyder di mana beliau mahu The Flash lebih deep dan heavy dalam filemnya. Alamak, terkasi satu lagi spoiler pulak untuk filem ini.

Filem Batman v Superman ini mendapat reaksi pelbagai dari pengkritik filem sedunia. Ada yang suka, ada yang tidak. The Independent review ‘tiada filem blokbuster yang digarap sebegitu lemah dengan jalan ceritanya yang tidak menarik’.

Tetapi bagi saya, saya suka filem ini kerana filem ini yang akan menjadi titik permulaan bagi filem-filem DC Comics yang akan datang. Mungkin boleh tambah sedikit unsur humor dalam filem ini.

Jadi terpulang kepada anda untuk tonton filem ini di pawagam atau tunggu sahaja ianya muncul di Astro atau torrent. Saya kasi 7/10 biji Vocket untuk filem ini kerana jalan ceritanya agak mendatar dan draggy. Mungkin Snyder akan pukul habis dalam filem The Justice League yang akan keluar tahun depan.

P/S: Selepas tonton filem ini, baru perasan nama mak Batman dan Superman sama.


‘Kisah 25 Filsuf Barat’, Buku Tulisan Matluthfi Buat Falsafah Jadi Ringan Dan Mudah

Kenapa buku Kisah 25 Filsuf Barat oleh Matluthfi ini perlu masuk dalam senarai bacaan wajib anda bagi tahun 2017? Berikut sebab-sebabnya kenapa:

1. Jika anda nak tau, falsafah secara asasnya ialah berfikir secara rasional. Tetapi adakah cukup setakat anda berfikir sahaja?

Maka, tokoh-tokoh falsafah menyimpulkan bahawa berfikir secara falsafah adalah satu bentuk kebolehan berfikir aras tinggi iaitu berfikir secara kritikal dan berfikir secara fundamental.

Murtadha Munthahari dalam tulisannya ‘What Is Philosophy’ menyimpulkan bahawa orang yang berfalsafah adalah orang yang cintakan kebijaksanaan dan kebenaran. Dan, kalimah falsafah itu sendiri membawa kepada penyempurnaan jiwa.

2. Falsafah sebenarnya adalah ilmu yang sangat penting kerana ia adalah ibu kepada ilmu secara keseluruhannya (mater scientiarum).

Kira falsafah ni macam Sir Alex Ferguson di Manchester United la. Bila SAF bersara je kita tengok betapa hambarnya MU kan? Macam tulah jugak dengan ilmu falsafah ni kerana daripada falsafahlah lahirnya cabang ilmu seperti matematik dan sains perubatan.

3. Tahukah anda tokoh pertama yang menggunapakai istilah falsafah (philo sophos) ini ialah Pythagoras yang menggelarkan dirinya sebagai philosophos atau ‘the lover of wisdow’ (pencinta kebijaksanaan).

4. Berbalik kepada buku Kisah 25 Filsuf Barat ni, Matluthfi dalam buku ini menghurai secara ringkas dan padat 25 orang ahli falsafah Barat daripada Socrates hinggalah ke Foucault dengan bahasa yang mudah dan menarik.

Kita tahu Matluthfi memang mempunyai ‘sense of homour’ yang mampu membuatkan kita ketawa dan dalam pada yang sama membuat kita berfikir tentang tema yang dia cuba ketengahkan.

Ini yang membezakan lawak-lawak samada video atau buku-buku Matluthfi dengan lawak-lawak Maharaja Lawak yang klise dan terlalu ‘try-hard’ untuk memaksa kita ketawa.

5. Sebelum ini, kita pernah membaca buku Filsuf Untuk Noob yang diterbitkan oleh Thukul Cetak yang juga membawa pendekatan yang sama iaitu menghurai tokoh-tokoh falsafah secara santai.

Tetapi yang membezakan buku Matluthfi dengan buku Filsuf Untuk Noob ini ialah Matluthfi hanya menghuraikan filsuf dari Barat sahaja dan buku Filsuf Untuk Noob pula ada menyelitkan tokoh filsuf Islam iaitu Ibnu Sina dan Al-Ghazali (walaupun Al-Ghazali sendiri ialah ahli falsafah yang terkenal menentang ‘ahli falsafah’).

6. Sebenarnya selain Al-Ghazali yang masyhur dengan kitab Tahafut al-Falasifah yang membahas secara kritikal 20 masalah falsafah yang penting, dunia Islam mempunyai tokoh seperti Ibnu Taimiyyah yang popular dengan al-Radd a’la Mantiqiyyin ataupun Ibnu Khaldun yang terkenal dengan kitab Al-Muqaddimah.

Kitab Al-Muqaddimah adalah sebahagian daripada kitab Al-Ibar. Dan yang powernya, Ibnu Khaldun telah mempelopori aliran falsafah universal yang menjadi ikutan tokoh-tokoh seperti Hegel, Oswald Spengler dan Arnold Toynbee.

Mark Zuckerberg pernah menyenaraikan Al-Muqaddimah sebagai buku yang masuk dalam list bacaan dia. Ok, saya sebenarnya teruja kerana selepas ini, Matluthfi akan menghurai pulak tokoh-tokoh falsafah Islam (yang ini dia memang dah bagitau di prakata).

7. Berkenaan dengan buku tentang falsafah Islam, anda mungkin pernah membaca buku Hamka yang bertajuk Falsafah Hidup.

Pada saya, buku ini seharusnya dibaca oleh setiap insan. Dalam buku itu Hamka memberikan makna yang tersendiri dalam memahami agama dan mempermudahkan pemahaman falsafah untuk pengetahuan orang awam.

Hangpa pergilah cari buku Hamka yang ini dan hadam. Buku ini adalah buku berkaitan falsafah paling banyak dicetak di Nusantara semenjak tahun 1964.

8. Orang kita terutamanya anak-anak muda sebenarnya mempunyai pemikiran bahawa subjek falsafah adalah boring dan boleh buat kita tidur.

Jadi, Matluthfi mengubah persepsi itu dengan memberikan sedikit elemen hips dan santai dalam buku ini sehingga saya boleh jamin yang anda tidak akan boring bila baca buku ini walaupun temanya agak berat berbanding buku-bukunya sebelum ini.

9. Satu perkara yang saya angkat topi kepada Matluthfi ialah beliau berjaya me’Malaysia’kan tema falsafah ini dengan contoh-contoh dan situasi yang berlaku dalam kehidupan rakyat Malaysia.

Sinikal, lawak sinis dan ‘sound-direct’ memang makanan Matluthfi. Jadi, elemen-elemen ini sebenarnya menjadikan buku ini sedap untuk dibaca oleh semua lapisan rakyat Malaysia terutamanya anak muda.

10. Pemahaman falsafah, buku dan intelektual adalah perkara yang saling berkait antara satu sama lain.

Masa saya belajar kat universiti dulu, time lepak-lepak dengan member, biasanya saya akan ambil quote Nietzsche kerana kita akan nampak power dan cool bila sebut nama Nietzsche.

Lepas tu, bila dah lepas zaman Nietzsche, saya suka Hegel, Foucault, Camus, Sartre dan Kant kerana tokoh-tokoh banyak direncanakan pemikiran mereka dalam artikel dan jurnal yang saya baca.

Jadi, bila ada buku Matluthfi ni takde la remaja-remaja kita asyik nak sembang Aiman Tino atau Lee Kwang Soo saja. Tapi dalam pada yang sama dorang akan kenal tokoh-tokoh falsafah dan pemikir yang wujud kat dunia ini.

11. Sebenarnya kita memerlukan lebih banyak buku-buku bertema berat tetapi disampaikan dengan gaya santai macam buku ni.

Anak-anak muda bukannya nak baca sangat buku-buku ilmiah atau jurnal-jurnal berat. Dorang lebih kepada elemen-elemen yang buat mereka seronok dan dekat dengan jiwa mereka.

Saya nampak Thukul Cetak antara yang awal mengorak langkah meng’pop’kan tema-tema berat menerusi buku-buku mereka dan pendekatan ini sewajarnya dipuji.

12. Cuba kita fikir sejenak kenapa tokoh-tokoh pemikir seperti Syed Hussien Al-Attas ataupun Hamka suka mengaitkan tulisan mereka dengan filsuf-filsuf seperti Aristotle, Sokrates dan Plato?

Begitu juga dengan Victor Hugo, Derrida, Mohammed Arkoun dan lain-lain. Ini adalah kerana ilmu falsafah dan dunia keintelektualan memang tidak dapat dipisahkan.

Jadi, bila anda boleh tulis buku tentang falsafah ni dah tentulah anda bukan penulis yang calang-calang dan buku Matluthfi ni memberikan jawapan kepada soalan saya di atas.

13. Buku Matluthfi ini juga memperbetulkan persepsi bahawa ilmu falsafah tidak akan menyesatkan manusia.

Apa yang lebih parah kat Malaysia ni ialah bila kita baca buku Faisal Tehrani, kita terus dicop syiah. Bila kita baca buku Ibnu Taimiyah, kita akan dicop sebagai wahabi.

Bila kita baca Das Kapital kita akan dicop dia sebagai komunis, bila kita baca buku Asghar Ali Engineer kita akan dicop sebagai liberal dan progresif.

Bila kita baca Mein Kampf orang akan cop kita sebagai nazi, bila kita baca buku Chomsky kita terus dicop sebagai radikal ataupun bila kita pakai baju Standard Charted orang terus cop kita penyokong Liverpool.

Nampak tak, pemikiran dogmatik dan ‘holier than thou’ sedang kuat bersarang dalam masyarakat sedangkan orang yang kuat menghukum tu entah pernah baca entah tidak, buku-buku tersebut.

Jadi, sebagai pembuka tahun 2017, apa kata hangpa pi cari dan hadam buku baru Matluthfi ini. Dijamin berbaloi!


Apa Yang Aku Belajar Dari Buku ‘Antara 2 Darjat Agihan Pendapatan Di Malaysia’

Secara jujurnya aku tak pernah kenal pengarang buku ini sekiranya bukan kerana tularnya video berkenaan ulasan Bajet 2018 di media sosial. Aku sangat tertarik bagaimana satu susuk tubuh yang tidak dikenali itu boleh menerangkan satu perkara sukar dengan bahasa yang sangat mudah dan aku dapat fahami setiap butir perkataan yang dikeluarkan olehnya.

Itulah Dr Muhammed Abdul Khalid yang berjaya mengulas sesuatu perkara berdasarkan fakta dan bukan auta. Tatkala itu terbit kegagumanku dan aku ingin terus mengenali siapakah susuk hebat ini. Maka pencarianku berakhir dengan buku Antara Dua Darjat Agihan Pendapatan di Malaysia terbitan DUBOOK.

Buku ini sebenarnya sudah berada di pasaran sejak tahun 2014 tetapi di dalam Bahasa Inggeris dengan tajuk ‘The Colour Of Inequality’. Entah bagaimana, mungkin sebab aku tidak cakna berkenaan buku berbahasa Inggeris maka aku terlepas karya ampuh ini.

Kulit buku bagi versi bahasa Melayu yang menarik membuatkan aku mesti mengalihkan semula kembali pandangan kedua untuk membaca apakah tajuknya. Tahniah DUBOOK kerana berjaya menarik minat pemuda milenia ini untuk mula minat membaca.

Buku ini mempunyai 6 bab utama dengan setebal 248 mukasurat. Ia memerlukan satu fokus yang kuat dan rapi sewaktu dibaca.  Malah tidak keterlaluan jika aku katakan ia tidak boleh diamati dengan satu gangguan, waima bunyi gegaran deringan telefon pintar aplikasi ‘Whatsapp’ menandakan ada mesej yang masuk.

Tidak boleh. Ini adalah satu bacaan serius yang perlukan ketenteraman dan jiwa yang ingin belajar.

Itu antara perkara utama yang aku dapat. Memahami bagaimana angka itu bergerak bukan kosong semata. Ada nilainya yang dibawa. Data diterjemahkan sebegitu rupa untuk pembaca seperti aku memahami realiti ekonomi masyarakat Malaysia. Sebagai contoh, apakah nilai RM10,000?

Itulah jumlah bagi tabungan di hari tua bagi setiap 1 daripada 5 orang rakyat Malaysia. Bermaksud tabungan ketika menuju hari pencen hanya berjumlah RM10,000 dan dijangka mampu bertahan hanya selama 10 bulan dengan anggaran perbelanjaan RM1,000 sebulan. Kemudian bagaimana pada bulan ke-11. Dengan apa dia akan bertahan?

Angka tersebut tidak berdiri kaku. Ada cerita di sebalik setiap nombor. Banyak angka kosongnya maka diterjemahkan sebagai orang kaya berada. Sedikit angka kosongnya membawa maksud papa kedana.

Begitulah angka itu memberi erti kepada realiti semasa dengan tepat dan saksama. Jika mulut boleh melencong memberikan kata dusta tetapi angka tidak boleh berbohong. Permasalahan jurang pendapatan antara si kaya dan miskin ini adalah bom jangka yang bakal meletus. Jika tidak ditangani ia akan memberikan ledakan yang kuat dan besar perimeternya.

Buku ini sangat sarat dengan angka dan nombor. Segala fakta yang diberikan, pasti penulis akan meletakkan dimanakah sumbernya dan apakah maksudnya.

Penulis sangat bertanggungjawab menjelaskan sesuatu perkara bersandarkan bukti empirikal yang tepat. Tiada ocehan dan omongan kosong tanpa disertakan dari mana munculnya fakta tersebut.

Itulah antara disiplin penyampaian ilmu yang banyak mengajar aku. Jangan cakap semberono hanya kerana ingin kelihatan gah di mata umum. Tetapi hakikatnya itu adalah pembohongan dan penipuan nyata.

Setiap tindakan akan memberikan kesan. Sekiranya anda mula merokok seawal berusia 13 tahun, kesannya akan mula kelihatan di awal 40an di mana penyakit seperti kanser paru-paru dan yang berkaitan jantung akan mula menampakkan kesannya.

Begitu juga peristiwa dalam lipatan sejarah. Apa yang berlaku 10 tahun sebelum merdeka dan tindakan British semasa penjajahan telah memberikan dampaknya sehingga sekarang. Walaupun British telah keluar dari negara ini tetapi warisannya masih ada.

Negara kita yang dirompak teruk semasa penjajahan, hasil bumi timah yang diangkut keluar dan buruh luar yang dibawa masuk memberi kesan bukan sahaja dari sudut ekonomi tetapi juga budaya.

Pengasingan kaum yang sistematik meletakkan kaum-kaum tertentu mengikut jenis pekerjaan dalam bidang ekonomi telah memberi satu kesan barah yang mendalam. Sukar dicabut akarnya. Kaum Cina menguasai bandar, Kaum Melayu diletakkan jauh di pelosok kampung manakala Kaum India penuh di estet-estet.

Bukankah ini satu perancangan pengasingan yang tersusun. Sehingga ke hari ini elemen penyatuan negara bangsa Malaysia masih gagal diwujudkan. Jurang pendapatan antara kaum mesti diperbaiki bagi menyatukan semua bangsa dan untuk mengelak prejudis antara satu sama lain.

Sebuah buku menjadi sangat bernilai apabila visi dan mesej buku tersebut diambil berat dan ada pendokong kepada idea pengarang. Das Kapital karya Karl Max hanya dapat diterjemahkan ideanya secara tuntas oleh Lenin menurusi Revolusi Bolshevik.

Buku ini harus dibaca oleh setiap rakyat Malaysia. Ia memberi kesedaran kepada kita  ada masalah yang mengakar dan kita semua bertanggunjawab untuk mengubahnya.


‘Review’ Jujur Pengalaman Menginap Di Chiang Mai Gate Capsule Hostel Di Thailand

Nota Editor: Review jujur ini telah disediakan oleh Cik Nadia Rahmat yang telah travel ke Chiang Mai baru-baru ini. Kami kongsikan semula di sini dengan izin daripada penulis.  Semoga ia dapat dijadikan panduan untuk anda yang ingin travel ke sana.

So, perkongsian kali ini adalah tempat 6 hari 5 malam (RM110) saya stay di Chiang Mai Gate Capsule Hostel.

Mereka provide bilik mixed dorm (10 or 12 pax) dan female dorm (4, 8 or 12 pax) sahaja.

Saya ni, bab tempat tidur tak kisah sangat kalau untuk diri sendiri. Sleeping bag pun takde masalah. Sebab tu saya sangat seronok ketika bermabit di Muzdalifah, tido beralaskan tikar, berbumbungkan langit, berselimutkan telekong sahaja.

CMCGH adalah di dalam deretan rumah kedai 3 tingkat. Tidak terletak di kawasan tourist centre sangat. Malam, jalan ni sunyi. Tapi 5 minit berjalan kaki untuk ke Night Market. 5km dari Chiang Mai International Airport.

Red Taxi, Tuk Tuk memang 24 hours lalu lalang depan ni, tinggal tahan je. Weekend, jalan ni meriah. Sebab ada Saturday and Sunday Night Market sepanjang-panjang jalan ni sampai ke Night Market.

WiFi disediakan. Rate reviews dari booking.com pada tahun 2014 9.1/10 Nice kan?

Baca: Travel 6 Hari Di Pulau Pinang Dan Bangkok Dengan Bajet RM500

Antara fevret saya, tour promo yang dilukis pada dinding.

Setiap katil mempunyai langsir (macam dalam train) dan lampu personal untuk privacy.

2-point plug (sila bawa extension plug kalau anda macam saya perlu charge gajet), ampaian, cermin, small locker untuk simpanan barang-barang apa patut, selimut, bantal dan bantal peluk yang super empuk macam bantal Ikea!

Kekurangan di sini, tiada disediakan locker untuk beg, jadi mana yang penting tu masuklah dalam locker kecik tu.

Ini tangga untuk saya yang dapat katil atas. Built in double deck bed, so takdelah bising sangat turun naik tangga.

Ini katil saya, which malang sket untuk saya dan katil sebelah sana, sebab tempat kami ada beam kat kepala. So tak perlulah tanya berapa kali saya terhantuk

Tempat saya (tapi saya sorang je tak ada cermin. Mungkin diorang tau saya bukan jenis make-up KAHKAH)

Ruangan PC-Internet. Free 24 hours. Berhadapan dengan toilet/shower room (shared). Toilet tip top, dun worry. Hot shower, clean sume ok!

Dobi disediakan dengan caj sebanyak THB40/kg.

Breakfast for free kalau kita book tours melalui mereka.

Inilah owner CMGCH, Marissa. Sangat baik dan sangat helpful walau kadangkala English beliau kurang difahami. Kadang, kalau kita orang lepak-lepak kat loi borak-borak dengan dia, dia potongkan mangga ke persimmon ke yang super sedap and manis!

Hari terakhir ini juga kami tolong dia guna powerpoint untuk buat iklan tourist attraction bagi hostel dia.

Saya seorang yang mudah tertarik dengan gambar / iklan. Tapi, Chiang Mai Gate Capsule Hostel (CMGCH) tidak menghampakan, walaupun review ada yang negatif.

Jadi, saya sangat husnuzhon dengan review-review negatif. Sebenarnya, diri kita yang tidak patut meletakkan harapan yang tinggi, dan kita sendiri harus menyesuaikan diri di tempat orang. Gitteww.

Baca lagi pengalaman menarik Nadia menaiki keretapi dari Malaysia ke Chiangmai: Gadis Ini Berkongsi Itinerari Lengkap Travel Dengan Keretapi Dari Malaysia Ke Chiang Mai

LIKE dan FOLLOW Vocket di Facebook serta Instagram


Lihat Ulasan Paling Terperinci Dan Kreatif Untuk Myvi Generasi Terbaru Setakat Ini

Ini bukanlah Batman yang sebenar pun tetapi satu gimik menarik team ENGEAR membuat ulasan Myvi generasi baharu yang terbaru. Penerangan abang ‘Batsham Yunos’ terhadap model Myvi generasi baru ini juga sangat menyeluruh dalam video berdurasi 22 minit ini. Kalau anda tak ada masa untuk ke showroom untuk melihat sendiri kereta ini, dengarkan penerangan team ENGEAR berkenaan model Myvi ini. Memang padat dengan informasi. Silap-silap anda boleh terus jatuh hati dan menempah kereta ini di kemudian hari. Kreatif cara review team ENGEAR ini!


Sekiranya Sedang Mencari Filem Berkaitan Cikgu, Anda Patut Tonton Filem Ini

Aku terdengar luah jenaka kawan-kawan yang merupakan seorang guru, “Cikgu sekarang ni bukan macam cikgu dulu. Cikgu dulu orang berebut nak buat laki. Cikgu sekarang ni tak laku sebab takut dapat suami kena tukar mengajar jauh-jauh. Takut diam-diam pi cari bini lain. Hahaha!”

Aku bukan seorang guru maka aku tak tahu perihal tukar itu ini, tetapi mungkin ada ‘mesej’ disebalik lawak itu.

Sinopsis ringkas, filem ini berkisar mengenai seorang bekas penggusti bernama Song yang ditugaskan untuk mengajar di sebuah sekolah ‘terapung’ yang terpencil. Sekolah itu pula cuma mempunyai empat orang murid. Ketika hampir putus asa dan kecewa, Song terjumpa sebuah diari tulisan bekas guru sekolah itu bernama Ann. Melalui diari itu, Song kembali bersemangat dan menyimpan impian untuk bertemu Ann.

Begini. Ini filem yang amat mudah. Filem yang tak perlu pening memikirkan perihal sebab dan kesan. Malahan boleh dikatakan setiap inci agakkan plot malahan penamatnya juga mudah diramal tepat (apa lagi yang diharapkan dari genre komedi romantis kan?). Tetapi adakah itu kelemahan filem ini? Gemar aku tegaskan, langsung tidak.

Ada dua sisi yang aku amat gemar pada filem ini.

Melalui filem Laskar Pelangi, kita diberi sisi fikir mengenai apa itu belajar disebalik kekurangan. Berbeza dengan filem ini, ia memberi sisi fikir apa itu mengajar disebalik kekurangan. Kerana itu seawalnya lagi kita telah diberi perang konflik minda guru yang ‘berfikir untuk diri’ atau ‘berfikir untuk orang’.

Dari binaan konflik itu, ia menyuntik halus dan perlahan sisi ‘the essence sweetness of teaching’ dan bukan ‘the method act of teaching’. Menariknya, intipati itu bukan sahaja untuk dihadam oleh guru (seperti mana tajuk filem ini yang berkait dengan guru), tetapi sesiapa sahaja sama ada ibu yang mahu mengajar anak atau teman yang mahu mengajar kawan. Ia seolah memberi pesan, terimalah kekurangan untuk memaniskan realiti.

Ya. Ini filem cinta. Katalah apa pun, ini filem yang punya moment untuk cinta. Ia filem bukan? Maka sebagai filem, elemen cinta ialah antara pelaris yang mujarab. Namun indahnya perasaan cinta yang cuba dibina ialah ia kisaran dorongan cinta, bukan cinta secara sedar (terutama dari watak Song yang lebih konsisten dengan perasaan berbanding Ann yang keliru dengan rasa diri).

Dan dorongan cinta itu membawa kepada pemecahan tembok antara dunia selesa di atas ‘tanah’ berbanding dunia daif di atas ‘air’.

Ya, ada juga terselit lucu-lucu nakal ‘dewasa’ tetapi tunjang cinta yang dibina itu masih berlandas akal dan realiti dan bukan gamit imaginasi fantasi. Kerana itu, kemanisan rasa manis cinta itu akan sampai pada penonton secara natural tanpa perlu melalui proses ‘selaman perasaan’. Apatah lagi, ada cinta lain juga terbina hasil dorongan cinta ‘diari’ itu.

Aku enggan menyentuh aspek lakonan dan sinematografi.

Bagi aku ia amat enak dan kena pada tempatnya yang sekaligus menciptakan rasa semulajadi tanpa kita sebagai penonton rasa terasing dari dunia air, walaupun kita berdiri di atas tanah. Jika filem Korea Silenced (2011) membawa tema kebejatan atas tanggungjawab seorang guru, maka naskah ini ialah pilihan tepat untuk rejuvenasi minda dalam proses untuk memanusiakan manusia.

Ringkasnya, aku tidak bersetuju jika filem Redha dikatakan untuk ditonton oleh ibu bapa autism. Kerana filem Teacher’s Diary ini bukan untuk seorang guru semata, tetapi guru kepada guru, anak murid kepada guru juga insan terawal yang bersyukur atas kelahiran guru.


10 Tip Bawa Diri Sewaktu Travel Bersama ‘Mat Saleh’ Di Luar Negara

Ini soalan yang paling kerap ditanya pada kami bilamana jumpa atau hangout dengan backpacker lain sepanjang 22 hari kami backpack bersama di Burma.

Saya kenal Caitlin, backpacker dari US ni semasa kami sama-sama wwoofing di Pahang 2 tahun lepas. Seminggu kami duduk ceruk dalam hutan mengembala kambing dan mencabut semak di kebun cili.

Caitlin baru pulang dari pusing South East Asia selama 6 bulan masa tu dan saya baru lepas grad dan baru mula kerja part time. Kebetulan, saya dalam perancangan nak pusing SEA juga dengan rakan BBM lain. Jadi, banyak juga minta tips dari Caitlin.

Dia sempat datang dan tidur di rumah, sembang dengan family saya, rasa masakan Malaysia sebelum berangkat pulang ke US. Selepas tu kami sekali sekala bertanya khabar melalui Facebook dan beberapa bulan lepas, dia cadangkan untuk travel bersama.

2 hari lepas Caitlin dah terbang ke Sri Lanka dan saya masih di Burma meneruskan saki baki beberapa hari di sini.

Ini kali pertama saya travel dengan white people. Nak kongsi pengalaman dan mungkin pembaca boleh contohi apa yang baik.

Saya tahu Caitlin sangat eco-friendly sejak seminggu duduk di ladang kambing dulu. Pergi mana-mana kedai beli barang mesti kami takkan ambil plastik.

“No plastic please”. Itu trademark dia. Kalau dekat Burma ni memang nampak tak significant pun amalan tu sebab dekat sini perghhh sampah merata.

Orang buat sampah tepi jalan memang habit depa. Kunyah sireh dan meludah itu biasa. Sakit mata tengok.

Tapi, sebagai orang Islam, kita kena percaya yang amalan sekecil zarah pun akan dihitung nanti. So, saya cuba adopt sikit demi sikit amalan no plastic ni. Moga amalan 22 hari secara consistent boleh diteruskan sampai bila-bila.

Caitlin ni budak sukan. “I really like being active” katanya. Kontra dengan saya yang gemuk, malas, lemau ni. Hahaa.

Dulu masa travel solo memang saya banyak juga mereput je dalam hostel atau bermalas-malasan. Bila travel dengan Caitlin, hari-hari kena ada samada aktiviti berjalan at least satu jam / berbasikal / trekking / swimming. Haha.

Kena kekal aktif. Ada sekali tu kami pergi air terjun dekat Pyin Oo Lwin, bapak ah trekking nak ke situ kena turun/daki curam gila selama sejam. Nak nangis weh tapi Caitlin selamba badak cakap “Come on Thiqa, oh u can do it, it’s all mental u know it“.

Di Kalaw, jarak dari guesthouse ke town adalah 20 min (one way, walking distance), so setiap kali nak ke town untuk lunch / dinner / beli barang, memang kami akan jalan je.

Baca: 6 Strategi Berjimat Sewaktu Travel Di Bangkok, Thailand

Masa travel, selalu kita hentam makan segera untuk jimat kan. Sebab selalunya kedai / restoran halal memang mahal.

Saya dan Caitlin akan makan di local restoran dan kami akan pesan vegan food. Nasi goreng + vegetable, mixed vegetable + steam rice. Murah dan inshaAllah halal.

Snack kami bukan chips atau biskut tetapi buah-buahan. First time travel makan makanan sihat. Haha.

Air pun minum at least 2 botol 1.5 litre setiap hari. Tak pernah minum air gas kecuali sekali (sebab panas gila dan perlukan sangat-sangat air sejuk masa tu), selalu minum jus buah less sugar.

4. Saling tukar pandangan dan hormat pandangan orang lain

Kami sering bertukar cerita tentang pelbagai topik dari negara, politik, culture, makanan, agama, education system, keluarga, dan macam-macam.

Seolah-olah saya sedang travel di 2 negara pula. Myanmar dan Amerika. Banyak benda baru saya tahu tentang USA ni. seronok!

Bab agama paling kerap di tanya. Kenapa itu, kenapa ini? Tapi kami sangat hormat pandangan masing-masing.

Walaupun dah lama travel, Caitlin tak pernah miss untuk call dan update dengan family dia. Kadang-kadang aku sendiri jarang buat macam tu.

Walhal mak ayah kat rumah tak putus-putus doa keselamatan kita kat luar negara ni. Ambil masa at least seminggu 2 kali untuk hubungi family.

Yang travel dekat-dekat tu pun apa salahnya buat macam ni. Jangan sampai dah dilanda musibah baru sibuk nak contact family.

Kami ada perangai yang sama, suka immerse dengan local. Caitlin suka mengaku dia half Asian haha. Dia sangat tak suka selalu lepak dengan white people yang lain.

Sekali sekala boleh la. Kalau kami di tempat yang takda tourist dan local people pandang kami pelik, that means we are at the right place! Haha.

Untuk yang travel berdua atau lebih, boleh cuba amalkan benda ni. Bawa satu pouch atau apa-apa tempat yang boleh isi duit, first day tu, setiap sorang ahli travel masukkan sejumlah wang yang sama dan gunakan wang tu untuk bayar segala perbelanjaan yang korang sama-sama share.

Contoh penginapan, pengangkutan, makan (kalau harga sama, kalau tak sama topup sendiri). Gilir-gilir selang 4 – 5 hari siapa yang pegang pouch tu.

Kalau dah nak habis, topup lagi duit. Senang gila, tak payah “aku pinjam duit kau dulu” atau “kau bayarkan nanti aku bayar balik” lepas tu sampai kiamat tak bayar.

Kadang-kadang travel dengan orang yang selalu travel ni susah gila nak buat keputusan, nak makan mana? Nak pergi mana? Nak buat apa? Take turn dan compromise a lot. Jangan kau je buat keputusan atau jangan bagi dia je pening nak buat keputusan. Kerjasama!

9. Handle situasi awkward dengan professional

Haha! Pernah satu peristiwa ni, kami mengalami 7 jam perjalanan bas yang menyiksakan. Bas tu takdak aircond weh, dahla tengah musim panas.

Lepas tu berhenti setiap 5 km untuk angkut / turunkan penumpang. Akhirnya, selepas 7 jam kami tiba di Mandalay.

Sampai-sampai kena serbu dengan pakcik teksi. Dah depa gaduh-gaduh pula. Sampai hostel, tingkat atas sekali, fuh panas gila.

Kipas pun keluarkan angin yang panas. Haha. Masing-masing lapar, cari kedai makan banyak kali pusing tak jumpa. Ha masa tu la sorang-sorang nak naik angin. Hahaa.

Btw, malam tu untuk elakkan kecelakaan yang lebih besar, kami stop talk to each other kejap. Esok move on, okay macam biasa. Haha.

Solat jangan lupa. Makan minum haram jangan sentuh. Memang agak sukar nak jaga bila travel partner lain agama, lain culture tapi inshaAllah boleh.

It’s a good experience. Berkasih biar satu, berkawan biar beribu. Luaskan networking korang, kawan dengan traveller dari negara lain dan saling bertukar pandangan.

Tak perlu tunggu English power baru nak berkawan. English saya tak power langsung. Sabar je si Caitlin memahamkan apa yang saya nak cakap. Haha.

InshaAllah kita akan rasa lebih bersyukur dilahirkan sebagai Muslim dan Malaysian.

Dan ini video yang telah saya hasilkan untuk sepanjang trip ni. Enjoy!

Baca lagi: Ini Rahsia Bagaimana Saya Menginap Secara Percuma Sewaktu Travel Di Jepun


‘Air Kotor Dan Menyedihkan’- Lelaki Ini Kecewa Lihat Keadaan Zoo Negara Tidak Diselenggara

Sebelum ini, Zoo Negara dikhabarkan hanya mampu bertahan hingga April kerana bekalan kewangan yang tidak mencukupi. Berikutan itu, orang ramai mula menyalurkan dana agar Zoo Negara tetap dapat bertahan.

Malah, Zoo Negara turut telah dibenarkan beroperasi dan pastinya ramai orang sudah mula mengunjungi Zoo Negara terutama sekali sekarang cuti sekolah. Akan tetapi, perkongsian seorang pengguna Facebook Kinz Lai berhubung keadaan di Zoo Negara menarik perhatian ramai orang.

Apa yang mengejutkan, keadaan Zoo Negara seperti tidak diselenggara dengan baik dan haiwan-haiwan di dalam zoo turut kelihatan menyedihkan. Mana tidaknya, tangki berlumur, air kotor dan banyak lagi menzahirkan rasa kecewa Kinz Lai.

Menurutnya, sepatutnya pihak Zoo Negara menyelenggara tempat tersebut dengan baik disebabkan jualan tiket sudah meningkat dan juga mendapat sumbangan dana daripada orang ramai.

Menjengah ke ruangan komen, rata-rata netizen turut terkejut dengan keadaan Zoo Negara yang kotor dimana seharusnya ia diperlihara kerana membawa imej negara.

Para netizen turut tertanya-tanya kemana wang yang mereka telah salurkan kepada pihak Zoo Negara apabila melihat keadaan zoo yang tidak terurus ini. Apakah pendapat anda setelah melihat gambar-gambar ini?

Sementara itu, kami kongsikan berita berkaitan Zoo Negara pada pautan di bawah ini.

‘Merayu Dibenar Beroperasi Jika PKP Berlanjutan’- Zoo Negara Hanya Mampu Bertahan Hingga April Ini

Bukan Setakat Manusia, Haiwan Di Zoo Negara Juga Dapat Bantuan Ustaz Ebit Liew


‘Survival’ Anjing Sewaktu Gempa Bumi, Ini Naskah Melodrama Penuh Jurai Air Mata

Baru-baru ini saya menonton satu drama di salah satu stesen TV Malaysia. Drama itu berjudul Petanda arahan Razaisyam Rashid. Apa yang menarik minat saya perihal drama itu, ia tanpa sedar mengangkat akrab hubungan antara haiwan dan manusia walaupun ia lebih menekankan pada thrill dan mysterious feel drama itu.

Atas faktor itu, sebolehnya saya cuba mengingati, adakah wujud karya-karya tempatan (khususnya filem) yang mengangkat hubungan dengan haiwan. Paling terakhir jika tidak salah ialah filem Zoo (2010) arahan Azahari Zain. Namun Geng: Pengembaraan Bermula (2009) lebih berkesan melakukannya melalui hubungan singkat antara Upin, Ipin, Raju dan mahkluk fiksyen iaitu Opet.

Sinopsis ringkas, Ryota (lakonan Ryohei Hirota yang memegang watak sebagai abang yang berjanji akan melakukan apa sahaja untuk adiknya setelah kematian ibunya) dan Aya (lakonan Mao Sasaki yang memegang watak sebagai adik perempuan yang berusia lima tahun) merupakan adik beradik yang kematian ibu dan dibesarkan oleh ayah dan datuknya.

Sehinggalah pada satu hari, Aya menemui seekor anak anjing dan bercadang untuk memeliharanya. Anak anjing itu dinamakan Mari dan Aya memeliharanya sehinggalah Mari dewasa dan mempunyai tiga ekor anak.

Namun, ujian melanda bumi Jepun. Berlaku satu gempa bumi yang meruntuhkan rumah yang mereka diami. Aya dan datuknya terperangkap di dalam runtuhan itu. Hanya tinggal Mari yang berusaha untuk menyelamatkan Aya dan datuknya.

Baik. Filem ini ialah filem berdasarkan kisah benar iaitu kejadian gempa bumi Chuetsu Earthquake namun difiksyenkan dengan kisah Aya dan Mari. Ia sama seperti filem Hafalan Shalat Delisa (2011) yang mengambil tema tsunami atau filem Norway The Wave yang mengambil latar kejadian rock-slide tsunami yang mengorbankan hampir 40 nyawa.

Setelah menulis mengenai Melur vs Rajawali minggu lalu, untuk minggu ini, saya memilih untuk menulis perihal filem ini yang saya kategorikan secara filemnya tidaklah sesempurna mana. CGI-nya minimal, punya lompang dan lopak plot yang boleh dipersoalkan malah ia sangat predictable.

Filem yang berlatar belakangkan kawasan sawah padi bukit yang cukup indah sekitar Yamakoshi Village ini dibina dengan kekuatan karekter yang mampu memaut hati penonton.

Kesannya sehingga boleh membuat penontonnya lupa cacat cela perjalanan filemnya (malah mungkin akan tidak peduli). Ini kerana setiap watak tidak dipersia-siakan wujudnya dan diberi moment dan ruang untuk menyampaikan dan membina emosi.

Ya, filem ini ditunjangi Aya, si gadis kecil berusia lima tahun yang amat menyayangi anjingnya dan sudah pasti kita akan menggenggam tisu tatkala melihat tiap teriak pilunya.

Tetapi harus difahami juga yang tanpa dokongan karekter yang kuat, setiap sajian tangis itu pasti hanya kerana babak dan bukan kerana rasa. Dan filem ini mampu memberi rasa itu melalui kekuatan karekternya.

Fasa hubungan antara manusia dan haiwan sememangnya bukan perkara baharu di dalam filem Jepun. Jika pernah menonton naskah seperti Quill (2004) atau Hachiko Monogatari (1987), maka filem ini juga punya rempah yang sama cuma di dalam adunan berbeza. Dan akar rasa hubungan antara haiwan dan manusia menjadi penggerak perasaan filem ini.

Sebagai contoh di dalam filem Hachiko Monogatari, walaupun tanpa Profesor Ueno, dengan hanya melihat Hachiko, kita sudah memahami rasa dan perasaan hubungan seekor anjing dengan tuannya. Dan itu juga yang dibina oleh Aya dan Mari.

Walau tanpa Aya disisi, kita dapat melihat kuatnya hubungan itu dari mata pandang kita pada seekor anjing yang masih percaya dan setia pada tuannya.

Ya mungkin ia atas dorong rasa simpati tetapi kita perlu melihat binaan jambatan rasa yang membina hubungan itu, apatah lagi terjemahan utuhnya hubungan itu diungkapkan oleh seekor anjing.

Dan atas faktor itu, segala kekurangan di dalam filem ini akan diampunkan sebaik filem ini menjengah kredit akhir.

Apa yang menariknya, fasa hubungan itu menyeret sama rasa sayang dan kasih seorang abang (Ryota) pada adiknya (Aya), seorang ayah pada anaknya dan juga pendaman rindu Aya pada ibunya.

Perasaan-perasaan yang terbina ini menjadi tali paut penontonnya pada setiap tingkah rasa Aya sebagai anak yang ketiadaan ibu dan Mari sebagai ibu kepada anak-anaknya dan teman kepada tuannya.

Kerana amat jelas di dalam satu dialog apabila Yuichi Ishikawa (ayah kepada Aya) cuba untuk menenteramkan anaknya yang risau akan keadaan Mari dan anak-anaknya, si ayah memberitahu,

“Jangan risau. Mari juga ibu. Dia akan pandai menjaga anak-anaknya”.

Ya. Ini merupakan naskah melodrama yang penuh jurai air mata. Katalah apa pun, naskah ini dibuat untuk dirasai airmata pilu dan gembiranya. Tetapi saya tak merasakan yang jurai airmata saya adalah membazir kerana filem ini.

Kerana adakalanya, haiwan lebih memahami manusia, mungkin lebih daripada manusia memahami manusia.


Sekeluarga Diancam Bahaya Konfrontasi, Filem Ini Akan Buat Adrenalin Anda Meluncur Laju

Konfrontasi yang berlaku antara Malaysia dan Korea Utara beberapa minggu yang lalu menimbulkan pelbagai komentar. Dari pengamatan penganalis intelektual, pelbagai lontaran pendapat diberi dari krisis diplomatik hingga perkaitan ke Konvensyen Geneva.

Namun reaksi daripada orang awam lebih ‘nakal’. Persediaan pengetahuan ‘perang’ orang awam mengenai konfrontasi ini lebih menarik.

Perbandingan kelengkapan senjata dari misil balistik hingga bilangan tentera aktif kedua-dua negara, semuanya seronok diperbincangkan di laman maya.

Dalam pada itu ada perkara yang sedikit terlupa. Bagaimana mereka yang tersepit di dalam konfrontasi ini menghadapinya? Bagaimana takutnya rakyat Malaysia yang berada di Korea Utara?

Atau bagaimana rakyat Korea Utara yang berada di Malaysia? Apakah reaksi dan tindakan kita dan mereka?

Sinopsis ringkas, Jack Dwyer (lakonan menarik Owen Wilson) dan keluarganya berpindah untuk tinggal di salah sebuah negara dalam jajaran Southeast Asia atas tujuan kerja.

Tanpa Jack ketahui, negara itu sedang menghadapi konflik ketegangan yang memuncak hingga berlaku kekecohan dan cubaan rampasan kuasa.

Paling memburukkan keadaan, warga asing yang berada di dalam negara itu akan dibunuh atas dasar protes ketidakpuasan hati. Jack yang terperangkap di dalam situasi ini perlu mencari jalan untuk melindungi keluarganya.

Begini. Saya mendengar beberapa komentar geram selepas menonton naskah ini. Ada yang berkata,

“Filem barat memanglah untuk barat. Bukan untuk asia!”.

Saya sendiri enggan memberi respon pada komentar mereka. Bukan kerana tiada yang perlu diperkatakan, tetapi saya perlu nafas dan rasional untuk berkata.

Ada dua perkara yang bagi saya menarik untuk disantuni perihal filem lakonan Owen Wilson, Lake Bell dan Pierce Brosnan ini.

Pertama kesan. Saya bersetuju jika dikatakan filem ini seolah mendidik penontonnya berfikir cara xenophobia. Tetapi saya juga bersetuju dengan paparan apa kesan yang akan diterima oleh orang awam yang tidak bersalah namun terperangkap di dalam situasi ini.

Hal kesan ini pernah juga dipapar melalui filem My Name Is Khan (2010) yang jelas memaparkan prejudis dunia pada umat Islam kesan dari peristiwa serangan 11 September.

Melalui filem No Escape ini pula, kesan konflik itu dipaparkan pada satu skop yang lebih kecil iaitu keluarga Jack Dwyers.

Namun setiap kerisauan dan ketakutan sebagai mangsa ditonjolkan mewakili kelompok mangsa yang hanya mahu hidup dan bukan kelompok mangsa yang mahu hidup untuk membuktikan kebenaran.

Kerana mangsa situasi di dalam filem ini tak punya ‘mulut’ dan ‘tangan’ untuk membela diri. Yang mereka ada hanya sepasang ‘kaki’ untuk terus bergerak dan mengelak dari menjadi mangsa. Dan ia memberikan pengalaman ‘kesan’ konfrontasi pada mata pandang orang awam yang menarik.

Keduanya, segera. Antara formula yang sering ‘berjaya’ bagi sebuah filem ialah kesegeraan. Begini. No Escape bukan filem meleret. Ia filem segera untuk audien sentiasa segar.

Saya amat gemar apabila filem ini agak bijak ‘menjaga’ tahap geram dan libanglibu adrenalin jiwa saat pada cabaran dan thrill di setiap babak.

Ia bergerak cukup pantas seolah bukan filem yang mengejar durasi tetapi durasi yang mengejar filem. Kerana itu jika dilihat, perkembangan watak dibina sepintas sahaja sebelum sempat penontonnya bertanya pada diri sendiri, ‘apakah itu?’ atau ‘apakah ini?’.

Dan kesegeraan ini amat mudah menjadi kail untuk peminat filem yang bukan jenisan ‘art’ atau ‘bersimbolik’.

Namun filem ini masih ditahap sederhana di dalam penyampaian walaupun di dalam acuan komersial yang tinggi. Sebagai contoh, dimensi karekter yang dibina amat tergesa-gesa sekaligus menghilangkan rasa simpati pada karekter yang terperangkap di dalam situasi.

Dan audien pastinya lebih mengingati dramatik beberapa babak sambil perlahan melupakan siapa Jack Dwyers dan kemunculan Pierce Brosnan di dalam filem ini.

Tetapi ia masih sebuah filem yang cukup menarik untuk ditonton. Dan mungkin untuk membayangkan risau dan runsing rakyat Malaysia yang masih di Korea Utara, filem ini menarik untuk membikin kita berfikir, mungkin kita tak akan berperang.

Tetapi akan adakah mangsa ‘awam’ dari konfrontasi ini?


Filem Okja, Bagaimana Kanak-Kanak Selamatkan ‘Superpig’ Dari Seoul Hingga New York

Okja. Sinopsis ringkas, seekor babi gergasi bernama Okja diserahkan kepada seorang penternak kawasan pergunungan agar dibesarkan dan dipelihara selepas menerima tugasan dari syarikat Mirando Corporation.

Penternak itu yang turut memiliki seorang cucu bernama Mija, Okja dan Mija membesar bersama dan hubungan mereka cukup akrab. 10 tahun berlalu, Okja diambil kembali oleh Mirando Corporation untuk dibawa ke Seoul dan seterusnya New York.

Atas rasa kasih dan sayang Mija pada Okja, gadis kecil itu berusaha untuk membawa Okja kembali dari Amerika Syarikat ke kawasan pergunungan Korea Selatan.

Filem ini merupakan antara arahan pengarah yang cukup dikenali atas karya hebatnya seperti Memoirs of A Murder (2003), Snowpiercer (2013) dan The Host (2006). Dia ialah Bong Joon Ho.

Atas rasa percaya pada kredibiliti beliau serta kualiti naskah yang pernah dihasilkan apatah lagi dengan barisan pelakon gred A seperti Tilda Swinton dan Jake Gylenhall, filem ini saya tonton dengan meletakkan rasa percaya yang pasti akan ada ‘sesuatu’ yang akan diberikan.

Walaupun ia mengenai seekor babi (yang kelihatan seperti badak air), saya gemar mengatakan yang menontonnya dengan tanpa meletakkan apa-apa sentimen akan memberi rasa ‘segar’ pada jiwa naskhah ini.

Saya gemar menyentuh dua sisi yang bagi saya menarik untuk diulas perihal filem ini.

Pertamanya soal kitaran. Filem ini bagi saya ia menceritakan fiksyen yang membawa pada realiti. Ya, seorang gadis kecil yang sanggup menempuh cabaran demi menyelamatkan ‘her super sized pig’ bagi saya satu fairy tale yang boleh saya katakan punya simililarity dengan filem creature feature beliau sebelum ini iaitu The Host (yang juga memaparkan super sized fish).

Menariknya di sini ialah fiksyen yang dipaparkan akan membawa kita ke realiti dunia seorang manusia yang mahu tidak mahu akan hidup di dalam satu sistem kitaran.

Begini. Di dalam filem ini Okja diwujudkan sebagai bahan dalam sistem kitaran dalam hidup manusia. Walau secomel dan jinak mana pun Okja, Okja akan tetap menjadi bahan kitaran (iaitu sumber makanan) dalam hidup manusia. Ia seolah kita membela lembu sejak kecil dan bila tiba masanya, ia tetap akan menjadi ‘lauk’ di dalam periuk manusia.

Disebabkan itu kita melihat permulaan filem ini, ia dimulakan dengan babak ‘ceramah penerangan’ Mirando Corporation mengenai produk dan visinya dahulu dan kemudian barulah disusuli dengan papar kasih sayang istimewa antara Mija dan Okja (saya amat gemar babak Mija bangun malam dan pergi ke kandang mencari Okja untuk tidur bersamanya).

Di sinilah filem ini memberikan rasa pertentangan dan konflik yang wujud di dalam sistem kitaran manusia melalui beberapa watak dan subjek.

Watak Mija yang tidak meletakkan Okja sebagai ‘bahan’ di dalam kitaran hidupnya tetapi mengkategorikan Okja sebagai ‘keluarga’, kemudian Mirando Corporation yang menjadikan Okja bahan kitaran ‘bussines survival’.

Wujud juga peranan NGO bernama ALF (Animal Liberation Foundation) yang nekad dan konsisten dalam menentang kitaran ‘tak wajar’ terhadap haiwan.

Semuanya jelas dipaparkan untuk kita meletakkan rasa adil yang sepatutnya untuk meneruskan kitaran yang kita rasakan betul dan sepatutnya.

Keduanya, walaupun di dalam filem ini jelas menunjukkan yang Mirando Corporation ialah villain (mungkin atas faktor mutasi tak wajar pada haiwan dan dianggap ‘perampas’ walau sebenarnya mereka mengambil hak mereka), tetapi jelasnya mereka sebagai orang bisnes perlu bersifat opportunist untuk kitaran perniagaan mereka.

Anda boleh lihat babak akhir yang sangat jelas menunjukkan bagaimana ‘transaksi’ tanpa ada rasa sentimental sentimen pada perasaan dibuat.

Lihat pula kekeliruan Lucy Mirando dalam sepanjang filem ini, dia keliru sama ada mahu adil atau ehsan atau opportunist ataupun kejam.

Kerana itu filem ini tidak dibuat dalam sebuah kerangka melodrama simpati tetapi di dalam tunjang cara fikir rasional yang jujur dalam penyampaian.

Apa pun saya gemar katakan yang filem ini di dalam acuan The Host tetapi di dalam rangka kasih sayang yang cukup tebal. Ya, hubungan istimewa Mija dan Okja adalah hubungan ‘luarbiasa’ yang terbenteng oleh rasa kasih dan nilai sentimental.

Dan itu yang membezakan antara perjuangan Mija dan pejuang pencinta haiwan di dalam filem ini. Dan tunjang rasa Mija dan Okja itu pengikat rasa untuk penontonnya setia hingga ke babak akhir.

Melalui aspek lakonan, sinema Korea sememangnya jarang sekali gagal melahirkan pelakon kecil yang berbakat besar.

Mungkin boleh saya katakan yang An Seo Hyun (yang membawakan watak Mija) adakala lebih kelihatan natural dan semulajadi (lihat babak Mija tiba di pejabat Mirando Corporation dan melanggar pintu kaca itu) berbanding Jake Gylenhall yang terkadang mampu meyakinkan namun terkadang tergelincir ke daerah terlalu mahu mencuba.

Tilda Swinton pula memberi sisi lakon yang menarik, tetapi sukar untuk melupakan kenangan Tilda di dalam We Need to Talk About Kevin (2011).

Ringkasnya, ini filem yang baik untuk kita memaknakan maksud adil yang sepatutnya pada haiwan. Ya mungkin naskhah ini cuma naskhah dongeng moden imaginatif ala fairy tale tetapi ia mampu memberikan ‘refresh mode’ pada apa yang kita lihat, fikir dan mungkin ‘makan’.

Dan mungkin motto yang tepat untuk filem ini bukan semata-mata ‘Sayangi Haiwan’, tetapi ‘Berlaku Adillah Pada Haiwan’. Bak kata Nancy Mirando, “We can only sell dead ones.”


Aku Tak Akan Sesekali Kata Filem Ini Cukup ‘Halal’ Untuk Jadi Rujukan Muda-Mudi

“I don’t think (Requiem for a Dream) is for children. But i think if you went home and looked at at your kids video games are playing, you’d be much more shocked.” Jared Leto.

Aku amat sayangkan satu babak di dalam filem Requiem for a Dream. Menerusi babak itu, Jared Leto dan Jennifer Connely berpakaian hitam, saling berbaringan dan saling meluahkan ‘rasa hati’. Antaranya dialognya ialah:

Ia ungkapan biasa jika ia diungkap oleh manusia biasa bukan? Bagaimana jika ia diucap oleh mereka yang berada di dalam jerat halusinasi dadah? Ia jujur? Atau berpura-pura untuk jujur?

Ringkasan sinopsis, Uda (Zahiril Adzim) merupakan seorang pengedar dadah pekak yang jatuh cinta pada Dara (Sharifah Amani), seorang pelajar sekolah bermasalah.

Sebelum aku memanjangkan nota ini, aku punya satu soalan yang aku sendiri sukar untuk menjawab. Siapa sebenarnya yang WAJIB tonton filem ini? Penggiat seni tempatan? Peminat filem? Ahli politik? Para agamawan? Presiden NGO? Ahli ISIS?

Ada tiga perkara yang aku rasakan amat penting di dalam naskah ini.

Filem ini ialah filem yang bagi aku bergerak secara seragam. Ia tidak dibuat untuk seorang OKU pekak bergerak sebagai one man show dan kemudian muncul watak lain berpaut untuk menjadikan ia sebuah cerita lengkap.

Ia dibuat mewakili satu kelompok kehidupan. Kerana itu setiap watak diberikan moment untuk kita faham siapa mereka walaupun ia sekadar watak sampingan.

Di sinilah bagi aku ia amat menarik bilamana kita diheret pada garis kritikal pengenalan watak Uda dahulu. Ia kritikal kerana apabila Uda yang pekak diperkenalkan dengan babak menikmati ‘indah’ bising keretapi melalui landasan.

Itu merupakan penanda aras signifikan sama ada kita akan terjun ke alam pekak atau kita sekadar melihat insan pekak. Sama ada melihat Uda sebagai watak utama atau melihat Uda mewakili satu cerita.

Kerana itu melihat pada kronologi sesi orientasi watak Uda seterusnya (dan automatik akan terimbau babak mula filem ini), Uda dibiarkan dilihat ‘pandai’ berdikari, dan pandai meluah rasanya pada dinding.

Malah Uda juga diberikan shot ala bird eye view yang memaparkan hidup seorang Uda di dalam sebuah bilik (sambil diiringi bising lagu Othman Hamzah) setelah kita mengetahu misi dan impiannya.

Ia seolah mahukan kita membuat keputusan sama ada mahu melihat filem ini dari sudut pandang yang kita akan tentukan sendiri.

Dan itu membawa kepada elemen kedua iaitu Bising.

Filem ini filem perihal orang muda. Atas sebab itu ia perlukan kebisingan. Bukan bermaksud filem ini bising sepanjang masa tetapi ia memerlukan bising.

Bising keretapi melalui landasan, bising Azman Picasso melayani mabuk dadah dengan bising mulutnya, bising rumah Kamil dengan dentuman muzik kelab untuk melayani tuntutan ‘high’ dan juga bising bilik Uda dengan alun lagu Othman Hamzah.

Namun ini ialah bising yang di mahukan orang muda yang terkadang gagal difahami. Seperti mana kita bingit mendengar bingit bunyi ekzos mat rempit tanpa memahami mengapa mereka membisingkan bunyi motor mereka, begitulah filem ini cuba diberikan.

Dan ketiganya, Bagaimana. Aku rasakan filem ini di dalam jajar bahasa dan paparan yang masih amat sopan untuk seorang gadis bermasalah, lelaki gersang dan penagih dadah moden.

Kerana untuk mereka yang membesar atau pernah tinggal di kediaman yang dinding koridor dan lifnya penuh contengan gambar alat sulit dan nombor telefon itu dan ini, maka filem ini cuma mewakili mungkin sekadar 25% dari realiti sebenar.

Kita perlu faham, ini ialah filem dan filem perlu mematuhi syarat ‘sopan’ tayangan. Tetapi, filem ini berjaya memberikan banyak ‘Bagaimana’.

1. Bagaimana Melor mempergunakan Al Quran
2. Bagaimana watak lakonan Joe Flizzow mempergunakan OKU
3. Bagaimana Uda mempergunakan status OKUnya
4. Bagaimana Azman Picasso mempergunakan dadah sebagai alasan seninya
5. Bagaimana Kamil si kaya begitu mudah liar dan bebas dengan rumahnya
6. Bagaimana ada anak gadis yang masih bersekolah seronok kehilangan dara

Semua bagaimana ini amat memerlukan jawapan dan solusi. Kerana itu melalui soalan aku seperti di atas tadi, siapa yang SEWAJIBNYA menonton filem ini?

Kerana aku amat yakin yang jawapan dan solusi pada ‘bagaimana’ itu akan terjawab sebaik kita memahami filem ini meWAKILi siapa setelah memahami keBISINGan mereka.

Aku akui, filem ini bukan sebuah naskah amat sempurna. Malah akan ada momen-momen yang aku rasakan bakal sukar dihadam penonton filem non-art.

Tetapi filem ini bertunjang atas kekuatan setiap gaya lakon setiap wataknya (selain dari sulaman rasa muzik latar yang melahirkan melakolia rasa).

Atas sebab itu pujian atas effort setiap pelakonnya yang ‘tidak peduli’ perihal kelihatan cantik atau hensem dan hanya fokus pada sebuah lakonan berkualiti.

Malah tidak keterlaluan aku katakan, ini merupakan filem tempatan yang paling banyak close up kuning gigi dan kelabu hitam bibir.

Aku tak akan sesekali mengatakan yang filem ini cukup ‘halal’ untuk menjadi rujukan muda-mudi. Ya, papar realiti terlalu risiko untuk ditonton mereka.

Tetapi ini merupakan sebuah filem yang patut wujud dalam industri filem, patut di bahaskan di dewan rakyat malah mungkin patut di selit di dalam tazkirah pak ustaz.

Kerana yang terpapar itu tak akan terlihat di cantik solekan sang artis, di setiap neck-tie yang dipakai ahli dewan dan di setiap kopiah yang dipakai oleh ahli masjid.

Filem ini ialah rungkaian perihal realiti pahit yang mungkin ada sebaik kita menutup pintu bilik anak kita untuk membiarkan mereka tidur.

Ada banyak Uda, Dara, Kamil, Melor dan Azman Picasso di luar sana. Mereka mungkin tak perlukan pertolongan, tetapi mereka mahukan apa yang mereka tak ada. Mungkin kasih sayang, mungkin perhatian atau mungkin sekadar satu senyuman.

Tontonlah. Mungkin ada sesuatu yang perlu kita tahu ada di dalam filem ini.

Oh ya. Jika pernah muda, maka mungkin kita faham mengapa ada Raver di KLCC. Cuma mungkin mereka tak pernah mendengar nasihat Razif di dalam filem Azura (1984) pada budak-budak breakdance.

Nota Editor: Penulis telah menonton filem Pekak ini semasa sesi pre screening. Tarikh tayangan rasmi ialah pada 1 September 2016 ini.


Filem Pengabdi Setan Beri Soal Bagaimana Sebenarnya ‘Setan’ Melihat Kita

“Katanya, 40 langkah ahli keluarganya pergi, mayatnya akan bangun lagi. Ini aku udah langkah 39.” – Bondi.

Era 80-an ialah era filem seram seram Indonesia mula menyusup masuk ke Malaysia. Siapa boleh lupa adegan Sundel Bolong yang membeli satay melalui filem Sundel Bolong (1981), atau wanita yang mengandung di belakang badan di dalam filem Bayi Ajaib.

Apabila Joko Anwar, seorang sutradara muda yang telah menghasilkan filem hebat seperti A Copy of My Mind, Pintu Terlarang dan juga Kala mahu membikin remake pada salah satu naskah hebat 80-an iaitu filem Pengabdi Setan arahan Sisworo Gautama Putra, ia merupakan satu berita yang mungkin baik untuk peminat filem seram Asia.

Filem Pengabdi Setan mengisahkan Rini (lakonan Tara Basro) tinggal bersama keluarganya di sebuah rumah tua milik neneknya. Terpaksa menjaga ibunya, bekas penyanyi bernama Mawarni (lakonan Ayu Laksmi) yang sakit, keadaan kewangan Rini sekeluarga amat meruncing.

Kematian Mawarni mengundang duka pada keluarga Rini namun, selepas itu mereka sekeluarga dihantui perkara-perkara aneh dan mengerikan di rumah itu.

Secara umum saya melihat penerimaan filem ini bercampur baur. Ada yang mengatakan ia cukup rasa seramnya, ada juga yang mengatakan ia copy paste pada naskhah-naskhah Hollywood yang ada.

Secara asasnya, saya mengakui ada beberapa babak yang cukup kuat untuk dikenang melalui filem ini. Namun bagi saya, ada beberapa perkara yang bagi saya agak menarik untuk dikupas selain daripada keseraman yang terbina.

Pertamanya, saya sering santuni hasil karya Joko Anwar yang gemar memberi maksud tanpa menyatakan di dalam karya-karyanya.

Melihat pada filem-filemnya sebelum ini seperti Janji Joni atau garapan gelap skripnya di dalam filem Fiksi arahan Mouly Surya, saya agak tertanya-tanya bagaimana seorang pengarah muda akan membawakan kembali naskhah berusia lebih 30 tahun yang dikelaskan sebagai ‘cult’ dan klasik.

Mahu tak mahu, pasti akan berlaku perbandingan apatah lagi filem asalnya bereputasi besar. Namun bagi saya, Joko membawa filem ini ke dasar sisi lain yang agak berbeza berbanding yang asal tetapi membawa essence yang sama dalam penyampaian serta mewarisi beberapa hal dari versi sebelumnya.

Ia membawa pada hal keduanya iaitu soal sudut. Filem ini memberikan beberapa sudut pandang bebas pada para penontonnya. Maksud saya, terpulang mahu menilainya bagaimana sama ada dari sudut atheistic, liberalism, the power of love atau islamis.

Tetapi bagi saya, ada hal yang mungkin filem ini sengaja lakukan iaitu untuk kita kembali menilai siapa kita di sisi apa yang kita letakkan sebagai tunjang percaya.

Seperti contoh babak bauan Islamis yang ‘diwarisi’ dari yang versi yang lama melalui tutur dialog antara Bapak (lakonan Bront Palarae) dan Ustaz (lakonan Arswendi Nasution) yang berbunyi,

“Maaf, saya belum pernah melihat bapak di masjid?”
“Kami tidak solat pak.”

Jawapan Bapak yang cukup jelas dan langsung tiada rasa canggung dan dalih selindung (malah diungkap ketika di kawasan perkuburan) itu seolah cerminan yang hal solat (yang merupakan tunjang agama) seolah bukan satu isu besar untuk dilihat sebagai solusi.

Mungkin ini merupakan adaptasi dari cerminan ruang sekitar masyarakat Joko sendiri sewaktu menggarap filem ini dan ia mungkin berbeza dengan cara Sisworo Gautama Putra melihat masyarakatnya.

Adakah dengan contoh itu ia membawa maksud naskhah ini kuat sisi Islamisnya?

Bagi saya secara terasnya adalah tidak. Namun ia menyampaikan sesuatu yang bagi saya Joko tidak korbankan dari naskhah asal iaitu bagaimana sesuatu sudut percaya itu harus dilihat.

Malah boleh saya katakan, Joko memberikan penceritaan yang ‘menentang’ kebenaran (atau mungkin anti religious) dalam memaksudkan kebenaran.

Sebagai contoh, saya gemar membawa perbandingan transisi antara watak Tomi (versi 1980) dan watak Rini (versi 2017). Kedua-dua watak ini menerima pesan warisan iaitu nasihat agar bersolat di dalam kedua-dua versi filem ini.

Pesan itu berjaya menggerakkan mereka untuk solat (Ya, Tomi diganggu ketika sebelum solat sehingga terus membatalkan solat dan Rini pula diganggu waktu sebelum, ketika dan paling jelas selepas solat).

Mungkin kita akan mempersoalkan mengapa masih diganggu walaupun telah solat? Namun saya gemar jika kita melihat bagaimana kedua-dua versi filem ini berakhir (terutama kedua watak ini).

Bagi saya Rini dan Tomi adalah aras asas simbolisma pada sisi evaluasi diri yang terjadi pada keseluruhan filem dan Joko memberikan kita optional thought antara versi 1980 yang nyata memberi sedar (Tomi dan songkoknya) dan versi 2017 yang memberi soal adakah kita akan sedar (Rini dan skirt yang dipakainya) walau keduanya masih diburu Setan Kultus yang sudah berakar umbi.

Bagi saya walau ada beberapa hal bersifat atheistic dan aroma anti religious, tetapi ia juga memberi soal bagaimana sebenarnya ‘Setan’ melihat kita. Dan kita sendiri bebas menilai sama ada ianya bersifat religious atau sekadar telahan dangkal kerana hanya Joko tahu apa yang dia maksudkan melalui naskhah ini.

Jika santuni jalar ceritanya lagi, bobrok itu telah bermula sejak Mawarni yang berstatus selebriti gagal menghadirkan zuriat dan berabdi pada Setan demi untuk berzuriat. Dari situ lagi bina moral dan spiritual keluarga ini sudah runtuh.

Ya walaupun mungkin akan ada pertikaian akan bagaimana filem ini berakhir, namun saya lebih gemar jika kita berbalik pada siapa kita selepas dilanda musibah? Adakah kita masih sama? Atau kita sekadar bermuhasabah namun tidak mengevaluasi diri?

Dari sudut lakonan, sinematografi dan elemen seram yang dipaparkan, secara peribadi saya merasakan ia berjaya ‘meneror’ para penontonnya agar sentiasa bersiap sedia dengan keseraman yang mahu di suap. Kerana apa yang menarik, setiap keseraman yang mahu diberi dibina dan bersuasana dan kemudian disusuli dengan siri kejutan yang mungkin membuat penontonnya tertanya-tanya.

Saya juga gemar dengan beberapa plot hole yang seolah sengaja di’hole’kan untuk kita melayan fikir akal kita selepas tontonan. Mungkin ia kelemahan atau disengajakan, tetapi menariknya ia mampu menjadi buah diskusi panjang malah mampu membuat penonton yang tak tahu akan wujud versi Sisworo Gautama Putra akan mula mencari kembali naskhah klasik itu.

Ringkasnya, saya tidak menafikan yang mungkin perasaan Insidious, The Conjuring atau The Ring agak kuat mempengaruhi (saya juga terasa akan feel seram filem Turki melalui naskhah ini).

Namun jika anda membeli tiket dengan niat untuk cuba membangkit mood takut tanpa mempeduli hal perbandingan, mungkin naskhah filem Pengabdi Setan ini akan memberi moment yang anda mahukan.

Ini kerana istilah seram ialah istilah yang membawa pelbagai intepretasi. Dan mungkin Setan ini mampu memberi ‘seram’ yang anda mahukan.


5 Sebab Yang Menjadikan ‘Split’ Sebuah Filem Yang Mantap

2017 bermula dengan agak hectic buat saya dan menerusi perkongsian 25 filem terbaik Hollywood yang perlu anda tonton sepanjang tahun 2017 saya sebelum ini, bulan Januari sahaja dah ada 3 filem sedap. Cuma semalam baru saya sempat untuk tonton antara filem yang sangat saya nantikan tahun ini, Split.

Dalam 3 filem yang keluar bulan Januari ini (Split, Resident Evil dan xXx: Return of Xander Cage) saya pilih untuk tonton Split. Kenapa Split? Sebab yang pertama ialah ianya karya M. Night Shyamalan, kedua ianya berkaitan penyakit dissociative identity disorder(DID) dan ketiga kerana James McAvoy. Apa yang lebih baik daripada gandingan 3 perkara ini betul?

Baiklah kita mulakan dengan sinopsis cerita ini sedikit. 3 orang gadis diculik oleh Dennis(McAvoy) yang kemudiannya mengurung mereka di sebuah bilik. Dennis cuma memberitahu yang mereka bertiga akan menjadi ‘korban’ untuk The Beast. Sepanjang cerita ini berkisahkan cerita bagaimana 3 gadis ini cuba untuk keluar dari tempat kurungan mereka dan bagaimana McAvoy memainkan watak DID beliau dengan sangat berjaya.

Jadi saya akan tulis penafsiran saya tentang filem ini dalam bentuk point. Saya akan beritahu di point mana yang ada spoiler. Jadi kalau anda mahu spoiler free review, langkau sahaja point yang saya highlight.

1. Plot penceritaan yang lancar dan penuh ‘suspense’

Terus terang cerita ini sangat lancar dan straight forward. Cerita ini tidak drag lama pun semasa permulaannya dan terus ‘boom’ ke tempat 3 gadis ini dikurung. Tak payah nak mukadimah semua. Mungkin ada beberapa plot holes dalam filem ini, tetapi boleh dimaafkan. Mana ada filem Hollywood yang perfect kan?

Walaupun ini bukan cerita hantu, tetapi suspense nya hanya Tuhan yang tahu. Anda akan rasa tention untuk tahu apa yang si Dennis ini akan lakukan dan bagaimana rupa The Beast itu nanti. Macam anda tengok filem seram tapi seram ini bukan dari momokan hantu. Seram ini dari individu yang psiko. Ada juga di pertengahan cerita ini yang saya tutup mata guna topi yang saya pakai. Haha.

Walaupun McAvoy sudah berlakon banyak filem sebelum ini, tetapi pertama kali saya melihat lakonan beliau adalah dalam filem Wanted, lakonan beliau bersama Angelina Jolie. Dari filem itu saya tahu beliau ini bukan biasa-biasa. Kemudiannya pasti ramai yang tahu beliau adalah Prof. Charles Xavier dalam X-Men. Dalam filem Split, McAvoy maintain botak untuk watak Kevin dalam Split.

Lakonan mantap James McAvoy dalam filem ini kalau tak dicalon dalam Oscar, saya tak tahu nak kata apa. Dengan selamba beliau boleh tukar dari watak seorang Obsessive-Compulsive Disorder(OCD), kepada watak seorang lelaki lembut, watak budak kecil berusia 9 tahun dan wanita berusia 50an! Walaupun tidak semua 23 watak muncul, setiap watak yang muncul dilakonkan oleh McAvoy dengan sangat berjaya.

Lakonan beliau ini mengingatkan saya kepada Heath Ledger, seorang pelakon yang sentiasa akan mengkaji setiap watak yang beliau lakonkan dengan sangat teliti supaya watak itu akan timbul dan stand out dalam filem. Sungguh berdedikasi mereka bila memegang sesebuah watak.

3. Filem berkenaan sakit mental biasanya susah untuk berjaya

Melalui pembacaan saya, filem berkenaan masalah mental ini adalah salah satu genre yang susah dan ia akan jadi punca filem anda gagal atau berjaya. M Night Shyamalan berjaya memaparkan penyakit multiple personality disorder ini dengan jayanya.

Multiple personality disorder adalah penyakit di mana terdapat lebih dari satu personaliti dengan kelakuan dan perwatakan berbeza-beza wujud dalam satu individu. Ini bukan kes talam dua muka. Ini terus anda menjadi orang lain. Dalam satu ketika anda menjadi Dollah yang introvert dan satu ketika anda menjadi Azman yang periang. Begitulah contohnya.

McAvoy melakonkan watak seorang lelaki dengan 23 watak di dalam badannya. Pemilik badan beliau yang sebenar adalah Kevin Wendell Crumb dan watak-watak multiple beliau yang lain muncul ketika beliau membesar. Watak beliau sebagai Barry mempunyai kuasa memilih siapa yang boleh muncul sebagai Kevin dan mereka perlu bergilir-gilir sebelum Dennis, Hedwig dan Patricia membuat pakatan untuk take over diri Kevin untuk membangkitkan personaliti yang ke-24, dikenali sebagai The Beast.

Filem ini mengingatkan saya tentang sebuah lagi filem awesome berkenaan mental illness ini iaitu filem A Beautiful Mind, cerita tahun 2001 lakonan Russell Crowe. Kalau anda cuma kenal Russell Crowe menerusi filem Gladiator, anda kena cari filem A Beautiful Mind ini. Memang mind-blowing sama seperti filem ini.

4. Split Karya ‘Comeback’ Yang Mengembalikan Kredibiliti M. Night Shyamalan

M. Night Shyamalan ini seorang writer/direktor yang hebat sebenarnya. Tetapi beliau turut mempunyai fasa up and down dalam kerjaya beliau sebagai pengarah. Filem awal beliau seperti Sixth Sense, Unbreakable dan Signs menjadikan beliau bualan di kalangan penggiat seni di Amerika Syarikat dan ada yang berkata Shyamalan adalah the next Spielberg.

Tetapi ianya tidak kekal lama apabila banyak filem besar beliau yang dianggap gagal antaranya The Village dan Lady In The Water. Kegagalan utama beliau adalah pada siri adaptasi kartun popular Avatar: The Last Airbender. Gagal di sini bukan kerana tidak mendapat pulangan dari pelaburan yang dibuat, tetapi peminat sudah mula hilang minat dengan karya M.Night Shyamalan. Sebabnya? Jalan cerita yang biasa dan plot twist tidak masuk akal Shyamalan pada sesetengah filem arahannya. Beliau dikritik lagi dengan filem bajet besar lakonan Will Smith dan anaknya Jayden Smith, After Earth di mana filem ini cuma mendapat 11% markah sahaja di laman Rotten Tomatoes.

Comeback M.Night Shyamalan sebenarnya pada filem seram tahun lepas, The Visit yang ditayangkan pada tahun 2015. Beliau bermain dengan bajet USD5 juta sahaja tetapi filem berkenaan mengutip kutipan USD98.5 juta! Jadi itulah formula yang sama digunakan Shyamalan dalam filem Split ini. Filem dengan bajet rendah tetapi mampu menarik penonton filem berkenaan di pawagam.

5. Budget cuma USD 9 juta, kutipan terkini hampir USD100 juta

Ini baru kutipan sepanjang dua minggu ini ditayangkan. Di minggu pembukaan, filem ini membuat kutipan USD40.2 juta. Sangat hebat untuk filem dengan bajet hanya USD 9 juta. Ramai yang terkejut sebenarnya dengan keupayaan cerita ini menarik penonton di pawagam. Tapi kalau cerita bagus, walaupun ianya filem bajet kecil, ianya tetap akan berjaya.

Apa yang saya dapat rumuskan adalah Split memang antara karya terbaik M. Night Shyamalan. Beliau sudah ‘kembali ke jalan yang benar’ dengan karya Split ini. Terima kasih M. Night Shyamalan. Kredit harus diberi kepada pelakon perempuan dalam filem ini, Anya Taylor-Joy (Casey Cooke) yang menjadi penyeri dan sparring partner untuk watak McAvoy dalam filem ini. Kalau tak ada watak Casey, filem ini mungkin plain sahaja dan jadi seperti filem-filem seram yang lain.

Split adalah filem yang solid dari Shyamalan dan harap-harap karya beliau yang akan datang mengikut formula yang beliau gunakan dalam The Visit dan Split ini. Terima kasih pada Shyamalan yang tidak membuat plot twist pelik di akhir filem ini dan dengan itu, filem ini dapat tamat dengan smooth.

Di akhir filem Split ini, anda akan terbahagi kepada dua kumpulan; satu kumpulan yang sangat enjoy dan amazed dengan filem ini dan satu lagi kumpulan yang mengatakan filem ini boring dan tak best. Saya sangat suka dengan filem ini tetapi brother di sebelah saya semasa di panggung tak suka sebab dia tidur di pertengahan filem. Sudah lah masa tengah best dia boleh pula tertidur. Mungkin kena tarik dengan kawan dia untuk tengok filem ini kot.

Saya beri rating 8/10 untuk filem ini tetapi tunggu dulu. Disebabkan ada cameo aktor hebat yang saya sendiri tak jangka, saya beri filem in 9/10. Damn it Shyamalan. Sekarang nak kena cari pula filem Unbreakable untuk tengok Mr.Glass!

P/S: M.Night Shyamalan pun ada buat cameo dalam filem Split ini. Selamat mencari!


Mengangkat Tema Diskriminasi Wanita, Namun Bagi Saya Ianya Lebih Dari Itu

Sebelum itu, saya ingin mengimbau semangat Florence Nightingale (1820-1910), seorang jururawat yang bertugas ketika Crimerian War sekitar tahun 1853-1856.

Pada waktu itu, beliau berada pada satu cara fikir yang bervisi jauh dan bersifat humanisasi. Antara argumentasinya pada ‘kuasa-kuasa’ pada waktu itu.

Dia mendesak agar hospital turut menerima pesakit yang berbeza akidah dan bangsa seperti Yahudi dan Islam (termasuklah katolik yang hanya berbeza mazhab) walaupun ia kelihatan ‘menyalahi’ dan menentang arus kepercayaan konservatif ketika itu.

Dan kesan dari perjuangannya yang bersifat humanis itu dapat dinikmati hingga kini. Dan semua itu atas dasar mahukan pembaharuan, kebebasan dan kemakmuran.

Sinopsis ringkas, Anissa (lakonan hebat Revalina S. Temat) merupakan seorang anak kepada seorang Kyai Hanan, pemilik sebuah pesantren di Jawa Timur, Indonesia.

Dididik dengan didikan Islam yang agak konservatif sejak kecil, menjelang dewasa cara fikir Anissa mula berbeza dengan cara dia didik atas faktor karekter dirinya yang cerdas, berani dan berpendirian kuat.

Sehinggalah Anissa terpaksa mengikut arahan keluarga untuk mengahwini Samsudin, juga seorang anak kepada pemilik Pesantren Salaf di Jawa Timur, kehidupan Anissa mula berubah.

Begini. Filem yang memaparkan perihal ‘semangat’ wanita sememangnya bukan mudah untuk dibikin sama ada dalam genre apa pun kerana apa sahaja mengenai wanita akan berisiko.

Ia sama ada wanita dilihat hanya sebagai bahan eksploitasi filem atau berjaya menjadi pembangkit medan semangat yang ampuh (lihat perbezaan I Spit On Your Grave (1978) arahan Meir Zarchi dan remake filem ini pada tahun 2010 arahan Steven R. Monroe).

Pertamanya saya amat menggemari semangat yang dibawa Anissa selaku watak utama. Apabila saya melihat perjuangan Anissa, saya terbawa-bawa semangat Florence Nightingale.

Anissa dilihat bukan menentang agama, tapi cuba menyetarakan agama dengan keperluan (seperti meng’Indonesia’kan Islam dan bukan meng’Arab’kan Islam) tanpa mengorbankan kesyumulan dan kesucian Islam itu sendiri.

Ya mungkin ia boleh mengundang kontroversi dan menyentuh sensitiviti kerana seolah menganggap sekolah pondok (atau pesantren) itu jumud dan konservatif.

Ya, ada beberapa perkara yang mungkin kita boleh persoalkan perihal watak Anissa itu sendiri sebagai seorang wanita muslim.

Tetapi melalui satu sisi pandang yang lain, essence perjuangan Anissa ialah cuba mengangkat wanita pada satu kelas martabat yang sepatutnya di sisi agama dengan menentang satu cara fikir turun temurun yang sentiasa meletakkan wanita di kelas kedua.

Kerana apa yang cuba dibawa dalam filem ini ialah bahawa Islam tidak konservatif, cuma penganutnya yang membawa agama ke lembah jumud.

Dan itu membawa pada sisi kedua iaitu kesesuaian. Saya gemar bila diwujudkan juga watak para antagonis agama. (Saya tak akan lupa wajah Samsudin yang ketika isterinya di dalam pantang pun masih mahu melakukan hubungan intim atas hujah agama).

Kemudian saya gemar juga apabila watak warak pesantren itu dibawa ke Jakarta yang digambarkan secara sinis liberalisasinya.

(Lihat dibeza suasana kota Jakarta melalui beberapa babak seolah mahu kita sebagai penonton membuat perbandingan. Dan ia amat jelas melalui watak teman akrab Anissa bernama Ayu yang punya minda mahu bebas dan akhirnya dilihat bersama teman lelaki dan mungkin telah terlanjur).

Di sini, kita diberi pilihan untuk memilih kesesuaian akal kita menghadam perjuangan Anissa dari sudut penyesuaian dan bukan penentangan. Kerana turut dilihat, ada beberapa babak big turning point yang menonjolkan sisi kontradiksi secara nyata.

Kerana dilihat jelas di satu babak di mana saat Kiyai Besar datang, kelihatan para pelajar berebut-rebut ingin memperhambakan diri (Ya. Bagi aku ini sinis terhadap syiah) seolah kiyai itu manusia sacred dan yang suci tanpa dosa.

Juga adegan rejam (tanpa dibicarakan dan orang awam terus merejam batu atas nama agama) juga mahu kita berfikir dari satu sudut kesesuaian solusi adakah ia tindakan wajar yang benar-benar adil?

Namun satu babak yang cukup kuat dan memberi kata dua ialah saat apabila Nyai Muthmainnah muncul pada adegan rejam dan terus mengambil batu sambil berkata,

“Sesiapa yang tidak berdosa boleh merejam!”

Bagi saya ini satu tamparan hebat yang mampu menggugah nafsu solusi.

Filem ini jika dilihat secara literalnya seperti mengangkat tema diskriminasi wanita (yang mungkin dianggap agenda liberal), namun bagi saya ianya jauh dan lebih dari itu.

Ia perlu ditonton melalui jendela keterbukaan dan mengambil setiap sisi positifnya (seperti mana kita menyerap perjuangan Leigh Ann di dalam filem The Blind Side). Di sini, kredit buat Abidah El Khaleiqy selaku penulis novel asalnya.

Ya saya akui, ia punya beberapa kelemahan namun kekuatan tema serta lakonan bagi saya menenggelamkan mungkin beberapa kekurangan filem ini (bagi saya filem ini agak padat seolah dipaksa sumbat keseluruhan novel didalamnya).

Dan ia perlu ditonton sebagai sebuah filem balada yang bermelodikan rock atas tema yang berat namun disampaikan dengan alun pop yang indah.

Oh ya. Reza Rahardian. Jika anda pernah menonton filem komedi My Stupid Boss (2016), anda lihat pula wataknya di dalam filem ini. Jujurnya bagi saya, dia jauh lebih jahat dari Tailong dalam KL Gangster 2 (2013) tanpa perlu membunuh dan bermandi darah!


Hal-Hal Dianggap Kecil Beri Impak Amat Dahsyat Seperti Filem Don’t Cry, Mommy Ini

Sebelum nota ini dipanjangkan lagi, ingin aku kongsikan statistik ini. Hasil carian maklumat Wikipedia, pada tahun 2009 di Korea Selatan, kes yang melibatkan kesalahan serangan seksual ialah 195 kes. Kemudian pada tahun 2010, ia meningkat kepada 746 kes dan pada tahun 2011 ia terus meningkat kepada 765 kes.

Buat pengetahuan anda jika pelaku kes sebegini ialah pelajar sekolah, kebanyakkan hukuman yang diterima oleh sang pelaku jenayah seksual ini ialah digantung sekolah dan diletakkan di bawah pengawasan untuk beberapa tahun, atas alasan, mereka masih di bawah umur.

Don’t Cry, Mommy (DCM) menceritakan kisah bagaimana seorang gadis berusia 17 tahun menjadi mangsa rogol dan ugut oleh mereka yang juga di bawah umur. Lantaran kejadian itu, sang ibu kepada mangsa cuba untuk mencari keadilan demi anaknya selain mencari cara dan jalan untuk memulihkan emosi anaknya.

Apabila aku kongsikan statistik di atas, ia tidak sama sekali memaksudkan kritikan pada sistem kehakiman atau perundangan di sana. Bagi aku, badan pemerintah dan penguasa keadilan lebih faham perihal suasana dan iklim jenayah di sana. Namun, aku lebih gemar ingin menulis pada hal kuasa perfileman.

Sesuatu yang aku gemar perihal perfileman Korea ialah mereka punya ‘suara’ untuk menyuarakan ketidakpuasan hati melalui filem. Hal ini juga aku telah lihat berlaku juga di negara lain seperti Indonesia melalui beberapa filemnya seperti Alangkah Lucunya Negeri Ini (2010) ataupun Doa Yang Mengancam (2008).

Begitu juga filem dari hit Bollywood seperti PK (2014) ataupun filem dari Amerika sendiri seperti Goodbye America (2009). Malah pada 2014 juga Malaysia muncul dengan filem kritikan jelas melalui filem CEO yang diarahkan oleh Razaisham Rashid dan dilakonkan oleh Remy Ishak, Beto Kusyairy dan Cristina Suzanne.

Adakah penterjemahan suara ketidakpuashatian melalui filem ini sesuatu yang baik dan sihat untuk industri khususnya dan masyarakat amnya?

Melalui skop dan ruang litup industri perfileman di Malaysia khususnya, sememangnya ada beberapa ketika negara kita perlukan ‘keterbukaan’ itu selagi ia atas dasar intelek dan hujah.

Namun faktor kekondusifan waktu dan masa dalam iklim perfileman mahupun iklim ‘keamananan’ di Malaysia terkadang tidak memungkinkan itu berlaku.

Dan apabila aku kongsikan statistik kes jenayah seksual bawah umur Korea Selatan di atas, secara peribadi aku sememangnya yakin yang memang sepatutnya filem seperti DCM dihasilkan.

Bagi aku ia perlu demi untuk mengingatkan kepada ‘mereka’ yang mengendalikan dan berkuasa terhadap undang-undang itu agar melihat, mengkaji dan memperhalusi kembali aspek yang mungkin dianggap ‘tak ada benda’, ‘hal kecil’, atau mungkin terlepas pandang.

Ini kerana hal-hal kecil sebenarnya amat mampu memberi impak yang amat dahsyat pada mereka yang terlibat dan itulah yang dilakukan oleh filem DCM ini.

Secara jelasnya ia ingin menyampaikan betapa hentakan emosi, birat perit murung dan kecewa, gelen-gelen airmata, semua itu bukan mudah dan enteng untuk dilalui, bukan sahaja pada mangsa tetapi pada insan di sekitarnya.

Melalui filem ini, setiap jiwa itu cuba dipaparkan secara jelas agar ia mampu diserap oleh penontonnya dan seterusnya menjana akal fikir, bagaimana jika ini berlaku pada keluarga aku?

Secara filemnya, ada rakan yang juga telah menonton filem ini berkata kepada aku, “Okay, inikan filem revenge. I Saw the Devil-kan lagi best.”

Ya. Aku amat akui, I Saw the Devil atau Bedevilled lebih bagus sebagai sebuah filem. Tetapi sebagai sebuah maksud penyampaian kritikan pada sesuatu yang orang awam rasakan sebagai ‘mustahil’ untuk disentuh apatah lagi dicapai, maka DCM bagi aku punya rempah manis untuk ditelan sebagai makanan rejuvenasi.

Filem ini bukan hanya mahu menggambarkan ‘adakah ini solusi?’ tetapi lebih kepada ‘adakah ini yang anda mahukan terjadi?’ Ada beberapa ketika aku seperti ingin bersetuju jika filem ini menjadi salah satu rujukan dalam sukatan pelajaran tingkatan tiga selepas matapelajaran sains bab pembiakan seks dan aseks.

Dari aspek sebuah filem, filem ini agak berada pada kelas yang boleh aku puji terutama pada watak Eun-ah lakonan Nam Bo-ra sebagai mangsa rogol. Walaupun punya beberapa hole yang aku rasa agak menjadikan perjalanan naratifnya kurang mencengkam, namun ia tetap tidak menganggu langkah filem ini yang mahu bergerak laju untuk membangkit mood revenge-nya.

Sebagai akhirnya, pada tahun 1988 di Jepun, seorang gadis bernama Junko Furuta menjadi mangsa penderaan seksual sehingga mati ketika dia berusia 17 tahun. Melalui kesnya, ada yang mengatakan hukuman yang diberikan kepada pesalah adalah amat tidak setimpal dengan kekejaman yang dilakukan. Malah, kisah penderaan Junko Furuta telah difilemkan untuk membayangkan betapa deritanya gadis itu sebelum mati.

Namun apa yang amat menarik perhatian aku ialah, seorang penulis Jepun telah menulis novel perihal kes Junko Furuta. Dan lebih menarik lagi, di akhir novel itu Junko Furuta diceritakan masih hidup dan para penculiknya telah dijatuhkan hukuman penjara untuk jangkamasa yang lama.

Sekurang-kurangnya masih ada yang mahukan penghujung gembira walau realitinya terlalu pahit untuk ditelan bukan?


Tonton ‘Review’ Penuh iPhone SE Yang Lengkap Dan Berbaloi Untuk Dimiliki

Pada minggu lalu, Apple membuat kejutan dengan melancarkan iPhone SE secara atas talian. Penawaran model terbaru yang hadir dengan rekaan seakan iPhone 8 dan dilengkapi dengan processor yang sama seperti iPhone 11 Pro antara yang membuatkan orang ramai teruja. Tidak dilupakan juga model terbaru daripada Apple ini sedia untuk dimiliki dengan harga bermula daripada RM1,999 sahaja.

Pada kali ini, YouTuber popular, MKBHD tampil dengan video terbaru dengan mengongsikan pendapat dan review penuh beliau mengenai iPhone SE generasi terbaru ini. Anda boleh tonton video ini sebelum membuat tempahan kepada model mampu milik daripada Apple ini.

Ketahui juga 5 sebab iPhone SE berharga RM1,999 ini mampu menjadi pencabar terbesar kepada jenama-jenama telefon pintar yang lain.

5 Sebab iPhone SE Berharga RM1,999 Mampu Tewaskan Pencabar Apple Yang Lain

Ini Mungkin Rekaan Apple iPhone 12 Pro Max Yang Bakal Dilancarkan November Ini


Seharian Tanpa Cas Dan ‘Powerbank’, Ini Review Jujur Kami Tentang HUAWEI Y9s

Kalau anda nak tahu, baru-baru ini HUAWEI telah melancarkan telefon pintar terbaru mereka iaitu HUAWEI Y9s. Apa yang menariknya, HUAWEI Y9s ni adalah telefon pintar yang sesuai dan memenuhi kehendak pengguna termasuklah gamers!

Nak tahu kenapa kami sangat sukan HUAWEI Y9s? Baru-baru ini kami berpeluang untuk merasai sendiri pengalaman menggunakan HUAWEI Y9s dan apa yang kami boleh katakan, anda memang kena masukkan HUAWEI Y9s ni dalam list anda!

Kerjaya kami yang sibuk dan kena selalu berjumpa client di luar membuatkan kami sering bergantung dengan telefon pintar sepanjang masa. Nak balas e-mail, catit notes, snap gambar dan hubungi client, memang membuatkan bateri telefon cepat drained. Tapi, dengan HUAWEI Y9s ni, kami dah tak ada semua masalah ni.

Bayangkanlah, dengan kapasiti bateri sebesar 4000mAh, kalau terlupa nak bawak pengecas atau powerbank pun takde hal lah, sebab ia mampu untuk bertahan sepanjang hari tanpa dicas. Memang kagum betul!

Lepas penat bekerja, mestilah nak chill dan relax kat rumah sambil main game. Sebagai peminat permainan mudah alih Gacha dan MMO, kalau sehari tak main dua game ni memang tak sah. Jadi, memang jaranglah bateri phone nak penuh. So, kami pun try main game dengan HUAWEI Y9s ni, tengok macam mana performance bateri dia.

Terbaik! Itu sahaja yang mampu kami cakap bila dah habis main dua-dua game fav kami, bateri HUAWEI Y9s ni masih cukup. Siap berbaki dan boleh download game baru lepas tu, sambung main lagi. Kalau anda yang kaki game tu, memang HUAWEI Y9s ni untuk anda!

Sekarang ni ramai yang memilih untuk naik pengangkutan awak ke tempat kerja termasuklah kami. Sambil nak sampai ke destinasi tu, mesti kami akan strim Netflix atau YouTube untuk habiskan masa.

Jadi, dengan bateri berkapasiti besar ni juga, anda boleh strim video dan layan movie puas-puas tanpa perlu risau nak bawak beg berat-berat dengan powerbank. Memang memudahkan!

Bukan itu sahaja, Huawei Y9s juga turut dilengkapi dengan rekaan skrin sebesar 6.59 inci tanpa takuk, nisbah skrin yang cukup luas sehingga 91% bersama paparan FullView Display. Malah, ia juga dilengkapi dengan rekaan sisi badan melengkung 3D yang mampu untuk memberi keselesaan kepada genggaman tangan apabila dipegang.

Nak baca dan balas e-mail pun lebih mudah dengan paparan skrin yang lebih luas!

Yang lagi menarik, Huawei Y9s ini juga turut ditawarkan dengan kapasiti storan yang cukup besar iaitu 6GB RAM bersama storan 128GB. Kalau tak cukup jugak, anda jangan risau sebab ia boleh diperluaskan kepada 512GB! Bolehlah anda simpan fail-fail kerja, download lebih banyak game dan movie fav anda!

HUAWEI Y9s ni juga dilengkapi dengan 3 lensa kamera utama gabungan 48MP untuk lensa utama, 8MP untuk sudut Ultra Lebar, dan 2MP untuk sudut kedalaman. Ketiga tiga lensa kamera utama ini dibantu oleh teknologi AI. Manakala kamera swafotonya pula dilengkapi dengan lensa 16MP.

Bagi lensa sudut ultra lebar, ia mampu merakaman gambar seluas 120 darjah serta boleh memuatkan hampir keseluruhan pemandangan dan objek dalam hanya satu rakaman gambar sahaja.

Bagi kamera hadapan pula, ia mempunyai rekaan pop naik yang mana apabila korang tekan butang kamera hadapan, kamera swafotonya akan dinaikkan secara automatik. Lebih menarik, kamera pop naik ini dikatakan mampu untuk menampung berat sehingga 15kg. Wow, memang tahan lasak!

Tunggu apa lagi, buat anda yang tercari-cari telefon pintar yang sesuai untuk kegunaan harian, harga yang berbaloi dan spesifikasi yang mantap, HUAWEI Y9s adalah jawapannya!

Datang dengan dua pilihan warna, iaitu Midnight Black dan juga Breathing Crystal, HUAWEI Y9s boleh didapati dengan harga RM999 dan RM799 bagi HUAWEI Y9 Prime. Oh ya, kalau anda beli HUAWEI Y9s, anda berpeluang untuk dapatkan *Huawei Band 4 yang bernilai RM139 secara PERCUMA melalui penebusan daripada Pusat Ahli mereka.

Jadi, jangan lepaskan peluang untuk memiliki siri HUAWEI Y9s dan rasai sendiri pengalaman menakjubkan. Kami dah try, anda bila lagi?

Untuk maklumat lanjut dan sebarang pembelian, layari laman web rasmi HUAWEI.

Ketahui mengapa kini merupakan masa terbaik unutk anda dapatkan peranti Huawei. Selain itu, para pelajar juga sudah berpeluang untuk memiliki Matebook 13 dan pelbagai peranti Huawei dengan skim bayaran ansuran.

Ketahui Mengapa Kini Merupakan Masa Terbaik Untuk Anda Dapatkan Peranti Huawei

Kini Pelajar Boleh Miliki Matebook 13 Dan Pelbagai Peranti HUAWEI Dengan Skim Bayaran Ansuran!


Air Mata Rakyat Korea Utara Jatuh Bila Tahu Kim Jong Un Sudah Kurus

Pemimpin Korea Utara Kim Jong Un tampil di khalayak ramai baru- baru ini. Namun kemunculannya kali ini dilihat lebih kurus daripada biasa sehingga membuatkan ramai rakyat Korea Utara sedih melihat keadaannya yang seperti tidak sihat.

Memetik laporan berita media Korea Utara, KRT dan beberapa media antarabangsa. Kim Jong Un kelihatan lebih kurus dan langsing dalam foto yang beredar pada minggu lalu.

Seorang lelaki yang tidak mahu dikenali memberitahu media bahawa kebanyakan orang sedih melihat keadaan pemimpin kesayangan mereka yang semakin kurus dan nampak seperti tidak sihat.

Dalam siaran KRT, penduduk Pyongyang dilihat menonton layar besar di jalan utama yang memaparkan konsert yang dihadiri oleh Kim Jong Un dan pegawai Parti Pekerja Korea. Sehingga kini, masih belum jelas mengapa Kim Jong Un kelihatan lebih kurus daripada sebelumnya.

Hong Min, seorang penganalisis kanan di Institut Penyatuan Nasional Korea di Seoul, menolak spekulasi bahawa Kim Jong Un dijangkiti penyakit. Menurutnya, penurunan berat badan Kim Jong Un terjadi disebabkan oleh usahanya untuk kelihatan lebih sihat.

“Sekiranya dia mempunyai masalah kesihatan, dia tidak akan keluar di depan umum untuk mengadakan mesyuarat Jawatankuasa Pusat Parti Pekerja Korea,” kata Hong.

Untuk rekod, Kim Jong Un terkenal sebagai peminum dan perokok. Dia berasal dari keluarga yang mempunyai sejarah penyakit jantung. Ayah dan datuk Kim Jong Un, Kim Jong Il dan Kim Il Sung, meninggal dunia kerana masalah jantung. Pakar juga mengatakan bahawa berat badan Kim Jong Un sebelumnya berpotensi menyebabkan penyakit kardiovaskular.

Akibat langgan pelajar kolej ‘kegemaran’ Kim Jong Un, empat pegawai atasan dihukum mati. Klik pautan di bawah untuk membaca.

Akibat Langgan Pelajar Kolej ‘Kegemaran’ Kim Jong Un, Empat Pegawai Atasan Dihukum Mati

Calon Pemimpin Korea Utara, Kim Yo Jong Dinilai ‘Lebih Kejam’ Daripada Kim Jong-un


Review Lebih 40,000 Resume, Ini 5 Kesalahan Yang Paling Menjengkelkan

Wanita ini telah melihat lebih 40,000 resume selepas menubuhkan syarikatnya yang melibatkan bisnes resume sejak 2010. Sebelum itu, Tina Nicolai bekerja sebagai recruiter untuk Walt Disney World sejak lewat 1990an.

Pada waktu itu dia perasan kebanyakan pencari pekerjaan menghantar resume yang menjengkelkannya. Jadi, dia menubuhkan syarikat Resume Writers’ Ink untuk membantu pencari kerja untuk memasarkan diri atau pencapaian pada bakal majikan mereka.

Ringkasan pada resume jadi menjengkelkan apabila ia terlalu panjang dan terlalu banyak adjektif. Jadi, sebaiknya ringkasan ditulis dalam bentuk poin dengan jelas menyatakan pencapaian berkaitan.

Penggunaan ayat “bertanggungjawab untuk” hanya menerangkan job requirements, bukan menerangkan apa yang boleh dilakukan oleh calon tersebut dalam melakukan fungsi yang dinyatakan.

Sebaiknya, ambil masa untuk menulis dengan keterangan yang jelas apa yang telah dilakukan dan dicapai, bukan tulis tentang apa yang diharapkan untuk calon capai atau lakukan.

Typo dalam resume ialah antara kecuaian yang boleh menyebabkan bakal majikan menolak resume tersebut. Ia menunjukkan calon itu seorang yang pemalas, tidak fokus dan tidak serius sehingga kecuaian sebegini berlaku.

Selain itu, pemilihan muka huruf yang tidak profesional turut diperhatikan oleh bakal majikan. Pernyataan maklumat yang ketinggalan zaman dan tidak relevan juga boleh menyebabkan recruiter berasa jengkel dengan resume tersebut.

Jargon resume seperti “out-of-the-box”, “pemain pasukan,” dan “komunikator yang luar biasa” adalah “dasar asas yang dijangkakan dalam pasaran hari ini,” kata Nicolai.

“Seseorang yang benar-benar adalah ‘penyelesai masalah unik yang berfungsi dengan baik dalam pasukan’ akan menyampaikan perkara ini secara ringkas dan kreatif pada resume mereka melalui gabungan beberapa perkataan dan gambaran.”

Jika anda rasa beraksi formal itu bagus untuk dapat peluang pekerjaan, mungkin anda perlu fikirkannya semula. Ini kerana resume yang terlalu formal menjengkelkan pembaca apabila ia tidak menarik dan tidak boleh merasai vibes personaliti calon/pemohon kerja.

Jadikan kelima-lima perkara ini sebagai satu panduan buat anda yang sedang mencari kerja. Moga ini membantu meningkatkan peluang anda mendapat pekerjaan yang dimohon kelak.


Review Makanan Gaya Gengster Sofi Jikan Ini Sekali Lagi Buat Netizen Tidak Kering Gusi

Siapa saja tidak kenal dengan Sofi Jikan yang selalu membuatkan penonton ketawa dengan telatah dan perangainya sebelum ini di kaca TV mahupun di video-video yang tular di media sosial.

Sinonim dengan watak penjahat yang bermulut besar seperti watak Ajib yang dibawakannya dalam filem KL Gangster arahan Syamsul Yusoff sebelum ini, karakter itu sepertinya terus dibawa dengan baik oleh Sofi sehingga kini walaupun berada di luar dan melakukan perkara lain.

Dan kini selepas berjaya membuatkan netizen ketawa besar dengan video ulasan makanannya bersama Laparpo tidak lama dahulu, Sofi sekali lagi kembali dengan video ulasan makanan yang juga tidak kurang hebatnya atau dalam kes ini tidak kurang lawaknya.

“Makin lama makin melampau Sofi Jikan ni, tapi bagus doa makan tak pernah lupa baca,” kongsi Laparpo di laman Facebook mereka semalam.

Masih mengekalkan watak ala gangster seperti yang dilakukan sebelum ini, telatah Sofi yang berkunjung ke salah sebuah restoran Arab mencuri perhatian netizen dengan telatahnya yang teringat akan masakan ibunya selepas menikmati hidangan yang disediakan disana.

Walaupun pada awalnya dilihat cuba mengugut pemilik kedai yang dilakonkan oleh Abu Mamu dengan meminta bayaran RM10,000 untuk membantu memasarkan makanan mereka segalanya berubah selepas dia mula menjamah makanan yang dihidangkan.

“Macam mak gua masak lah, menitik air mata.

“Daging ini kena dengan nasi dia lain macam,” ulas Sofi dengan hiba sambil diiringi lagu Bayangan Gurauan.

Anda boleh menonton telatah penuh oleh Sofi Jikan yang dikongsikan Laparpo semalam yang pastinya tidak akan membuatkan anda kering gusi di sini.

Baca juga ulasan makanan daripada Sofi Jikan sebelum ini yang tular dek kerana gayanya yang memesan makanan seperti ‘nak gaduh’ di pautan di bawah.

Gaya Macam Mahu Bergaduh, Netizen Terhibur Cara Unik Sofi Jikan Buat ‘Review’ Makanan

Ramai Tidak Percaya Nabil Hebat Melawak Dalam Bahasa Inggeris Sehingga Mereka Menonton Ini